Vedci tvrdia, že dievčatá sú ohrozené viac ako chlapci.

BRATISLAVA. Nadmerné používanie sociálnych sietí môže prispievať k depresiám a iným psychickým problémom, a to najmä u dievčat. Dopad na psychické problémy väčšinou nie je priamy, ide skôr o to, že nadmerné používanie sociálnych sietí uberá deťom a dospievajúcim čas, ktorý by inak mohli tráviť aktivitami prospešnejšími pre ich psychické zdravie. Uvádzajú to autori výskumu o vplyve sociálnych sietí na tínedžerov, ktorý tento týždeň vyšiel v odbornom magazíne The Lancet Child & Adolescent Health."Naše výsledky ukazujú, že samotné sociálne siete škodlivé nie sú. Ale ich časté používanie môže narúšať činnosti, ktoré majú pozitívny vplyv na duševné zdravie, ako je napríklad spánok a fyzická aktivita," povedal pre CNN spoluautor výskumu Russell Viner.Autori výskumu sa pýtali 10-tisíc respondentov vo veku od 13 do 16 rokov, ako často používajú sociálne siete ako Facebook, Instagram, WhatsApp, Twitter či Snapchat. Výskum sa uskutočňoval medzi rokmi 2013 a 2015, pričom rovnakú otázku zopakovali rovnakým respondentom každý rok.Tínedžeri, ktorí odpovedali, že na sociálne siete idú trikrát denne a viac, boli zaradení do skupiny "veľmi často". Autori však sami priznávajú hlavný nedostatok výskumu, ktorým je to, že skúmali len počet prihlásení sa na sociálne siete, ale už nie to, koľko času tam respondenti strávia.


Poľsko znepokojuje agresívna politika Ruska

Minister zahraničia Witold Waszczykowski vyhlásil, že prioritou Poľska je posilnenie spolupráce Európanov s Američanmi v bezpečnostnej oblasti.

VARŠAVA. Prioritou Poľska je posilnenie spolupráce Európanov s Američanmi v bezpečnostnej oblasti. Vyhlásil to vo štvrtok poľský minister zahraničných vecí Witold Waszczykowski s tým, že ho znepokojuje "agresívna politika Ruska vo východnej Európe". Napriek politike Ruska však existuje podľa ministra stále priestor pre dialóg. Waszczykowski sa takto vyjadril v pravidelnom výročnom prejave na pôde parlamentu, v ktorom predstavil priority poľskej zahraničnej politiky v roku 2017. Slová šéfa poľskej diplomacie si okrem iných vypočuli aj poľský prezident Andrzej Duda a zahraniční diplomati. Minister tiež upozornil na zlepšenie vzťahov s Bieloruskom, príkladom čoho sú čoraz častejšie stretnutia poľských a bieloruských politikov.


Vodca filipínskych militantov sa podľa úradov stále skrýva v Marawi

Šéf militantov Isnilon Hapilon sa podľa  ministra obrany Delfina Lorenzana ukrýva v tamojšej mešite.

MANILA. Filipínsky minister obrany Delfin Lorenzana pondelok novinárom povedal, že vodca militantnej skupiny napojenej na Islamský štát (IS), ktorá v máji obsadila juhofilipínske mesto Marawi, sa podľa podozrenia ukrýva v tamojšej mešite, a teda neušiel z mesta zbombardovaného armádou. Tá sa snaží mesto znovu dobyť od militantov. Minister Lorenzana dodal, že vláda v pondelok dostala informácie, podľa ktorých sa vodca Isnilon Hapilon stále skrýva v Marawi. Miesto jeho pobytu obsahujú správy tajnej služby a armáda sa ich snaží preveriť. Militanti napojení na extrémistickú organizáciu IS zaútočili na Marawi 23. mája a teraz sú zabarikádovaní v niektorých štvrtiach, kde stále kladú odpor vládnym silám, ktoré už majú pod kontrolou väčšinu mesta. Násilie si už vyžiadalo 459 mŕtvych vrátane civilistov, a to aj kresťanov. Minister obrany ďalej povedal, že podľa informácií tajných služieb nebol Hapilon jedným z troch bojovníkov, ktorí ušli z Marawi a pricestovali na ostrov Basilan, teda do Hapilonovej bašty.


NATO má stále materské znamienka studenej vojny, hovorí Putin

ODKB, v ktorom je Rusko a päť ďalších krajín, sa na NATO nepodobá. Má vraj inú atmosféru.

MOSKVA. Severoatlantická aliancia, ktorá vznikla počas studenej vojny, sa netransformovala na modernú realitu a stále žije v paradigme konfrontácie medzi blokmi, uviedol ruský prezident Vladimir Putin v rozhovore pre televíziu Mir 24. Putin pripomenul, že hoci NATO bolo vytvorené počas konfrontácie medzi Západom a Sovietskym zväzom, teraz už neexistujú žiadne ideologické rozdiely medzi jednotlivými krajinami, a to ani v Európe. "Ale tieto materské znamienka studenej vojny sú v NATO veľmi viditeľné. Táto organizácia stále žije v paradigme konfrontácie medzi blokmi," domnieva sa šéf Kremľa. NATO je podľa neho stále veľmi ideologické "napriek rôznym vyhláseniam", že by sa malo transformovať. "Počuli sme množstvo takýchto vyhlásení, ale stále nevidíme žiadnu skutočnú transformáciu," povedal ruský prezident v rozhovore, z ktorého citovala agentúra TASS. Na otázku, či vidí paralely medzi NATO a Organizáciou Zmluvy o kolektívnej bezpečnosti (ODKB), vojenskej aliancie šiestich postsovietskych krajín vrátane Ruska, Putin odpovedal: "V tejto organizácii máme inú atmosféru."


Pre koniec obrieho A380 stratí český závod prestížnu zákazku, prejde na iné stroje

Dvere hornej paluby lietadla sa vyrábajú len v Čechách.

PRAHA. Ohlásené ukončenie produkcie lietadla A380 sa dotkne aj závodu v Česku. Firma Latecoere Czech Republic totiž pre najväčšie dopravné lietadlo na svete vyrába niekoľko komponentov. Strata prestížnej zákazky by ale firmu nemala výraznejšie poznačiť. V najbližších mesiacoch totiž zvýši výrobu pre iné stroje. Ako uviedol server e15.cz, letňanský závod francúzskeho koncernu Airbus je momentálne jediným výrobcom dverí hornej paluby A380 na svete. V súčasnosti ich pre klesajúce tempo výroby lietadla odosiela každý mesiac do francúzskeho Toulouse, kde sa realizuje finálna montáž A380, iba šesť. Okrem dverí firma dodáva aj skrine pre palubnú elektroniku A380. Obidva výrobné programy sa ukončia v závere roka 2020, teda o rok skôr, než Toulouse opustí posledné nové lietadlo. "Zastavenie výroby A380 nemá na Latecoere CZ podstatný vplyv. Navyše, samotná skupina Latecoere rokuje s Airbusom o nájdení kompromisu a o možnej kompenzácii programu," povedal pre E15 riaditeľ Latecoere CZ Patrick Bernard. Podľa Bernarda v súčasnosti komponenty pre A380 vyrába do desať zamestnancov z celkových viac než 800. O svoje miesto sa obávať nemusia. Firma musí ešte nejaký čas zachovať výrobnú kapacitu kvôli prípadnému servisu a potom budú pracovníci preradení na iné programy, ktoré v Letňanoch bežia.


Zomrela rakúska spisovateľka Christine Nöstlingerová

Dožila sa 81 rokov, písala pre deeti a mládež.

VIEDEŇ, V rodnej viedenskej štvrti Hernals v piatok v prítomnosti najbližších uložili na posledný odpočinok telesné pozostatky úspešnej rakúskej autorky literatúry pre deti a mládež Christine Nöstlingerovej, ktorá si za svoje práce vyslúžila celý rad ocenení - od Rakúskej štátnej ceny za literatúru pre deti a mládež (1974) cez Cenu Hansa-Christiana Andersena (1984) až po Cenu Astrid Lindgrenovej (2003). Je jednou z mála laureátov oboch na ostatok spomínaných cien. Dlhoročná fajčiarka, u ktorej po prekonaní nádorového ochorenia prsníka diagnostikovali v roku 2010 rakovinu maternice, zomrela na následky chronickej obštrukčnej choroby pľúc (CHOPN). Širokú verejnosť informovalo vydavateľstvo zosnulej o úmrtí 81-ročnej literátky z 28. júna až po piatkovom pohrebe. Rakúsky spolkový prezident Alexander Van der Bellen v kondolenčnej reakcii zdôraznil, že úmrtím Nöstlingerovej prišla alpská republika o svoj medzinárodne najvýznamnejší literárny hlas. Kto si kedykoľvek vypočul niektorý z jej príbehov, ten si zapamätal jej jazykovú vtipnosť, humor. Autorka, ktorá sa postarala o revolúciu v oblasti mládežníckej literatúry, však ponúkala čitateľom realistický obraz spolunažívania.


Zomrel portugalský exprezident Mário Soares

Bývalý portugalský prezident zomrel vo veku 92 rokov.

LISABON. Vo veku 92 rokov zomrel v sobotu v Lisabone bývalý portugalský prezident a expremiér Mário Soares. Informovala o tom agentúra AFP s odvolaním sa na hovorcu lisabonskej nemocnice, kde bol Soares od polovice decembra hospitalizovaný. Od Vianoc bol Soares v kóme. Jeden z najvýraznejšie portugalských politikov posledného polstoročia Soares bol hospitalizovaný 13. decembra kvôli "celkovému zhoršeniu jeho zdravotného stavu". Počas Vianoc sa jeho stav zhoršil a exprezident upadol do hlbokej kómy.Nemocnica v sobotu podľa AFP nešpecifikovala presnú príčinu jeho úmrtia. Podľa jeho blízkych sa ale exprezident úplne neuzdravil po encefalitíde, ktorú prekonal v roku 2013. Jeho zdravotný stav sa zhoršil po úmrtí manželky v júli 2015.Po jeho hospitalizácii vlani v decembri ho v nemocnici navštívilo i množstvo politikov vrátane prezidenta Marcela Rebela de Sousa a premiéra Antónia Costu. "Je niekoľko postáv, ktoré určovali a určujú našu demokraciu. A človek nemusí byť z rovnakej politickej strany, aby rozpoznal, čo urobili pre túto krajinu," povedal už v decembri prezident de Sousa, ktorý je zo stredopravej strany.Soares bol portugalským prezidentom v rokoch 1986 až 1996. Predtým bol dve obdobia premiérom. Zakladateľ Socialistickej strany Soares sa výrazne zaslúžil o návrat Portugalska k demokracii po páde tamojšej diktatúry v roku 1974 a neskôr stál pri vstupe krajiny do EÚ (vtedy Európskych spoločenstiev)


Ruska Butinová, odsúdená v USA za špionáž, priletela do Moskvy

MOSKVA. Ruská občianka Marija Butinová, ktorú v Spojených štátoch tento rok odsúdili za špionáž, sa v sobotu po prepustení z väznice v americkom štáte Florida vrátila do Ruska. Informovala o tom agentúra Interfax.   Butinová priletela z Miami lietadlom ruskej spoločnosti Aeroflot na moskovské letisko Šeremetievo, kde ju čakalo niekoľko desiatok novinárov. Butinová (30) sa vlani v decembri priznala k sprisahaniu, v rámci ktorého mala v Spojených štátoch pôsobiť ako neregistrovaná zahraničná agentka. Pripisujú jej vytváranie väzieb s lobistickou skupinou Národné združenie držiteľov zbraní (NRA) v súvislosti s presadzovaním snáh Kremľa o ovplyvnenie kampane pred americkými prezidentskými voľbami v roku 2016. Butinová sa zdržiavala v Spojených štátoch na základe študentského víza. V júli 2018 ju zatkli a v apríli 2019 odsúdili na 18 mesiacov odňatia slobody. Ruská vláda tvrdí, že americké orgány Butinovú k priznaniu donútili.


Militanti v Južnom Sudáne prepustili detských vojakov

JUBA. Ozbrojené skupiny v Južnom Sudáne prepustili v utorok ďalších 119 detských vojakov. Medzi nimi bolo 48 dievčat, z ktorých najmladšie malo len desať rokov, informoval Detský fond OSN (UNICEF). Od začiatku konfliktu v krajine v roku 2013 tak bolo prepustených 3100 detských vojakov. V radoch ozbrojených síl a skupín v Južnom Sudáne sa však stále nachádzajú desiatky tisíc detí, poznamenal UNICEF. Utorkové prepustenie detí sa uskutočnilo v meste Yambio ležiacom na juhozápade krajiny. Deti tam boli členmi Juhosudánskeho hnutia za národné oslobodenie, ktoré v roku 2016 podpísalo s vládou mierovú dohodu, informovala agentúra Anadolu. Na posúdenie okamžitých potrieb detí boli pri ich prepustení prítomní sociálni a zdravotnícki pracovníci, ako aj špecialisti v oblasti vzdelávania. Každému z týchto detí budú úrady tri roky poskytovať reintegračnú podporu, aby sa vrátili do civilného života a vyhli sa spätnému náboru do ozbrojených skupín. Výkonná riaditeľka UNICEF Henrietta Foreová vyzvala všetky strany v Južnom Sudáne, aby sa znovu zaviazali chrániť práva detí a zabezpečili, že sa už nikdy nestanú vojakmi. "Tento rok je 30. výročie Dohovoru OSN o právach dieťaťa, ktorý vyžaduje, aby vlády plnili základné potreby detí a pomohli im dosiahnuť ich plný potenciál," dodala Foreová.


Cibulková vyhrala turnaj v Linzi a bude štartovať v Singapure

Slovenská tenistka vo finále nestratila set.

Dominika CIBULKOVÁ (2-SR) - Viktorija Golubicová (Švaj.) 6:3, 7:5 LINZ. Slovenská tenistka Dominika Cibulková triumfovala na turnaji v rakúskom Linzi a prvýkrát v kariére sa prebojovala na MS WTA Tour v Singapure (23. - 30. októbra). Vo finále dvojhry zdolala ako nasadená dvojka Švajčiarku Viktoriju Golubicovú 6:3, 7:5 a získala siedmy titul na okruhu WTA, už tretí v tomto roku. V apríli nenašla premožiteľku v poľských Katoviciach, v júni na tráve v anglickom Eastbourne. V počte cenných trofejí sa vyrovnala kolegyni zo slovenského fedcupového tímu Daniele Hantuchovej, ktorá zvíťazila v Linzi v roku 2007 a vďaka tomuto triumfu sa kvalifikovala na šampionát WTA do Madridu. Odvtedy Slovensko medzi osemčlennou "smotánkou" nemalo svoje zastúpenie. Cibulková sa po semifinálovom víťazstve nad Španielkou Carlou Suarezovou Navarrovou dostala v tohtosezónnom hodnotení na poslednú ôsmu postupovú priečku pred Britku Johannu Kontovú, z ktorej ju už nikto nemôže zosadiť. Kontová, ktorá pre problémy s brušným svalstvom nenastúpila na 2. kolo v Hongkongu, totiž na budúci týždeň neštartuje v Moskve ani v Luxemburgu. Pred Suarezovou Navarrovou i Ruskou Svetlanou Kuznecovovou má Cibulková už nedostihnuteľný náskok. Vďaka zisku titulu v Linzi zinkasuje prémiu 34.677 eur pred zdanením a do rebríčka WTA si pripíše 280 bodov. V jeho novom vydaní sa vráti na ôsme miesto. Cibulková mala v druhom geme finálového duelu dva brejkbaly. Golubicová ich však odvrátila a v ďalších minútach predviedla plejádu bekhendových winnerov. Tibor Macko (prezident Slovenského tenisového zväzu): "Skvelá hrá, výsledok aj jeho konzekvencia v podobe definitívneho postupu na šampionát! Dominika hrá v závere sezóny v obdivuhodnej forme a pohode. Pevne verím, že nepovedala posledné slovo a budeme sa tešiť aj z jej výkonov na WTA Finals. Posielam jej veľkú gratuláciu. Celý turnaj v Linzi zvládla vo výbornom štýle. Celkovo je to pre slovenský šport mimoriadne popoludnie, veď Dominika triumfovala len niekoľko minút po úspechu Petra Sagana na majstrovstvách sveta v cyklistike... O to je to krajšie." Igor Moška (generálny sekretár STZ): "Je to super úspech. Dominika si ho za vytrvalosť, nasadenie a profesionálny prístup veľmi zaslúžila. Musel prísť, je logickým vyústením toho všetkého. Veľmi jej gratulujem. Zároveň je to aj veľký úspech pre slovenský tenis: po deviatich rokoch budeme mať zastúpenie medzi ôsmimi najlepšími na svete." Karina Cíleková-Habšudová (bývalá fedcupová reprezentantka SR): "Je to úžasný úspech. Teším sa, že Dominika ani na sklonku sezóny nepoľavila. Bolo vidieť, že vie, o čo ešte hrá, hoci už musí byť unavená a dnes sa jej v koncovke finále trochu triasla ruka, porobila aj pár chýb, ktoré normálne neprichádzajú. Psychickým nastavením sa jej však podarilo prelomiť fyzickú vyčerpanosť, ktorá tam musí byť, keď je za ňou takto náročný a zároveň úspešný rok. Šampionát je tou najkrajšou bodkou a Domči prajem, aby si v prvom rade užila takýto koniec svojej najúžasnejšej sezóny a zaslúženú odmenu v podobe WTA Finals."  Henrieta Nagyová (bývalá fedcupová reprezentantka SR): "Tenis už takmer vôbec nesledujem, ale tento Domčin úspech je perfektný. ´Masters´ je unikátne podujatie s veľkou prestížou, dostať sa naň čo i len raz za kariéru považujem za niečo mimoriadne. Určite to pre Dominiku bude neopakovateľný zážitok." V koncovke setu sa však presadila favorizovaná slovenská jednotka. Za stavu 4:3 po víťaznom forhendovom longlajne do protipohybu prelomila súperkino podanie a následne potvrdila brejk. Na začiatku druhého dejstva Cibulková vďaka brejku v treťom geme odskočila Golubicovej na 3:1. Švajčiarka nezložila zbrane, otočila na 4:3 a za stavu 5:4 mala pri podaní Cibulkovej štyri setbaly. Slovenka ich však odvrátila, v ďalšom geme súperku brejkla a zápas už dotiahla do úspešného konca.  Cibulková mala zo zisku titulu i miestenky na MS WTA Tour v Singapure obrovskú radosť. "Veľmi sa teším, že na finálový zápas ma prišli z Bratislavy povzbudiť moji rodinní príslušníci i kamaráti. V Linzi som sa cítila ako doma, v hľadisku bolo počas celého týždňa veľa slovenských fanúšikov. Chcela by som sa ešte raz pekne poďakovať riaditeľke turnaja Sandre Reichelovej, ktorá mi na poslednú chvíľu udelila voľnú kartu. Vyhrať tri turnajové tituly v jednom roku a získať miestenku do Singapuru, to je ako sen," citovala slová Cibulkovej rakúska tlačová agentúra APA.


Brusel a Paríž chcú rozšíriť protiteroristickú spoluprácu o Španielsko a Maroko

BRUSEL. Belgický premiér Charles Michel a jeho francúzsky náprotivok Édouard Philippe oznámili v pondelok v Paríži posilnenie už aj tak intenzívnej bilaterálnej spolupráce v oblasti vnútornej bezpečnosti a boja proti terorizmu. Ich cieľom je rozšíriť tento formát spolupráce aj o Španielsko a Maroko, uviedla tlačová agentúra Belga. Rozšírenie spolupráce by sa malo uskutočniť tak, že obe krajiny pozvú na pravidelné stretnutia tohto formátu aj príslušných rezortných ministrov z uvedených krajín. Belgický premiér do Paríža odcestoval s ministrom vnútra Janom Jambonom a ministrom spravodlivosti Koenom Geensom. Formát ich rokovaní s francúzskymi náprotivkami dostal názov "Val Duchesse" podľa známeho bruselského zámku, kde prvýkrát došlo k takémuto stretnutiu. Obaja premiéri v Paríži ocenili vysokú kvalitu spolupráce medzi oboma stranami, ku ktorej došlo po veľkých teroristických útokoch v Paríži (13. novembra 2015) a Bruseli (22. marca 2016). Odvtedy vlády oboch krajín, ale aj súdne orgány a spravodajské služby nadviazali spoluprácu, ktorá je podľa francúzskeho premiéra "na bezkonkurenčnej úrovni". Philippe pred novinármi ocenil najmä výmenu informácií a vytváranie spoločných tímov vyšetrovateľov. Michel spresnil, že orgány oboch krajín si vymenili už 9200 informácií súvisiacich s teroristickými sieťami a osobami podozrivými z účasti v nich. Dodal, že ide o vyšší počet údajov ako tie, ktoré sa vymenili v rámci európskeho úradu pre policajnú spoluprácu Europol. "Chceli by sme ísť ešte ďalej, pretože táto hrozba je vysoká, má rovnaké príčiny a je rovnaká pre všetkých," povedal Philippe s odkazom na boj proti terorizmu. V konkrétnej rovine prehĺbenie belgicko-francúzskej spolupráce znamená koordináciu aktivít aj v boji proti radikalizácii, čo sa týka najmä väzňov odsúdených za terorizmus. Obe vlády očakávajú, že ich počet sa bude zvyšovať. Hlbšiu spoluprácu plánujú aj pri výmene informácií týkajúcich sa obchodovania s drogami a zbraňami či opatrení voči neplnoletým osobám. Spoločne chcú predvídať situáciu, ktorá nastane prepúšťaním na slobodu stoviek zradikalizovaných väzňov a tých, ktorí boli odsúdení za terorizmus. Obe strany chcú pokročiť aj v boji proti radikalizácii vo väzniciach. Michel a Philippe potvrdili, že plánujú doterajšie bilaterálne rokovania rozšíriť na štvorstranné stretnutia so zástupcami Španielska a Maroka.


Studeničovi sa v AHL darí, asistoval pri dvoch góloch

Slovenský útočník má na konte už aj štyri zásahy.

BINGHAMTON. Slovenský hokejista Marián Studenič sa dvoma asistenciami podieľal na víťazstve Binghamtonu nad Lehigh Valley 4:3 po predĺžení v piatkovom stretnutí zámorskej nižšej súťaže AHL. Pre 19-ročného krídelníka ide o prvé dve gólové prihrávky v tejto sezóne, okrem nich má po desiatich zápasoch na konte už štyri presné zásahy. V ročníku 2017/2018 absolvoval v juniorskej OHL za Hamilton dovedna 83 zápasov so ziskom 63 bodov za 23 gólov a 40 asistencií. V minulosti odohral aj 40 zápasov v najvyššej slovenskej seniorskej súťaži za tím SR 20, Duklu Trenčín aj Skalicu. V piatok boli v hre aj ďalší Slováci. Brankár Patrik Rybár (Grand Rapids Griffins) bol na ľade pri prehre domácich s Iowou 2:3 po nájazdoch, Radovan Bondra nebodoval pri triumfe jeho Rockfordu nad Milwaukee 3:2 po predĺžení. Proti sebe nastúpili dvaja reprezentanti Slovenska. Obranca Michal Čajkovský ani útočník Martin Bakoš nebodovali, no viac dôvodov na radosť mal po súboji vysoký bek, pretože jeho Charlotte zvíťazilo nad Providence 4:3.


Ak láska bolí. Talianska polícia oslávila Valentína mapou proti domácemu násiliu

Mapa zobrazuje, ako sa z každej stanice rímskeho metra dostať na policajnú stanicu.

RÍM, BRATISLAVA. Žiadne kvety, večera či milý darček. Talianska polícia využila deň svätého Valentína celkom inak. Lásku slepo neoslavovala, varovala pred ňou. Policajti aj v deň všetkých zamilovaných pokračovali v kampani proti domácemu násiliu. Na uliciach sa prihovárali okoloidúcim, rozdávali letáky. Talianskymi sociálnymi sieťami sa začalo šíriť video, na ktorom dievča uteká pred násilníckym partnerom. Zachráni ju to, že vie, ako sa rímskym metrom dostať na najbližšiu policajnú stanicu. Polícia tak propagovala svoju novú mapu, ktorá zobrazuje, ako sa dá z každej zastávky rímskeho metra dokráčať na najbližšiu policajnú stanicu. Cieľom mapy je poukázať na to, že hoci sa niekedy môže stať násilný vzťah neriešiteľným, vždy existuje dostupná možnosť, ako z neho von. “Niekedy zabúdame na to, čo sa môže diať za stenami domácností,” píše sa podľa portálu The Local v texte, ktorý mapu dopĺňal. “Zabúdame sa pozerať na dievčatá, ženy, ktoré okolo nás prechádzajú a zdajú sa byť rovnaké ako ostatné, no nie sú. Osamelosť im dáva pocit, že nič nedokážu zmeniť.” Mapu vytvorila digitálna marketérka Maria Beatrice Alonziová. “Dnes je ten deň, kedy mnoho ľudí myslí na kvety a čokoládu, no sú tu oveľa dôležitejšie veci, o ktorých treba hovoriť,” hovorí pre AFP. “Neviem, ako je to v iných krajinách, ale v Taliansku tento deň u mnohých žien prispieva ku tlaku - prečo nemajú priateľa, prečo nemajú dokonalú postavu? A pre ženy, ktoré sú obeťami domáceho násilia je to ešte horšie, pretože cítia, že sú absolútne samé.” Hoci Alonziovej mapa prichádza len teraz, kampaň proti domácemu násiliu menom “Ak láska bolí” nie je v Taliansku novou. Podieľajú sa na nej policajti, ktorí ženy informujú o možnostiach vyšetrovania, no napríklad aj rôzne neziskovky či psychológovia. Tí im zas poskytujú bezplatné sedenia. Čísla ukazujú, že od začiatku kampane sa počet prípadov domáceho násilia znížil. Za posledné dva roky sa objavilo menej sexuálne motivovaného násilia aj vrážd v domácnosti. Len od júla možnosti kampane “Ak láska bolí” využilo vyše 19-tisíc ľudí. Napriek pozitívnym údajom z posledných rokov si je polícia vedomá, že množstvo prípadov zostáva nenahlásených a čísla ich teda nedokážu zachytiť. Hoci Agentúra Európskej únie pre základné ľudské práva minulý rok vyhlásila, že Taliansko je na dobrej ceste a v miere domáceho násilia dosiahlo stav, aký je u jeho susedov, naďalej to zostáva závažnou spoločenskou témou. Žiarlivosť či dokonca špehovanie partnerov je totiž v krajine podľa odborníkov už akýmsi zvykom, ktorý vyplýva z kultúry muža zobrazovaného ako nadradeného mača.


V roku 2060 pôjdu Dáni na dôchodok ako 74-roční. Kedy Slováci?

PARÍŽ. Organizácia pre hospodársku spoluprácu a rozvoj (OECD) uverejnila zoznam krajín, v ktorých sa do roku 2060 terajší limit odchodu do dôchodku upraví. Najväčšia zmena nastane v Dánsku. Súčasný limit Dánom vzrastie až o deväť rokov. Prvý dôchodok dostanú ako 74-roční. Holanďania a Taliani sa ho dožijú ako 71-roční. Briti, Slováci, Íri, Portugalčania a Fíni budú mať naň nárok ako 68-roční. O rok menej budú na penziu čakať poistenci v Spojených štátoch, Nórsku, na Islande, v Austrálii a v Izraeli. Dôchodkový limit pre Švajčiarov, Švédov, Japoncov, Maďarov, Čechov, Poliakov a mnohých ďalších bude 65 rokov. Vo Francúzsku sa bude čakať na penziu do 64 rokov, v Grécku do 62, v Turecku do 61, v Slovinsku a Luxembursku do 60 rokov života. Najrýchlejšie budú odchádzať do dôchodku Turci, a to vo veku 59 rokov. Ženy v Poľsku budú pracovať do dovŕšenia 60 rokov, v Izraeli a v Austrálii do 64. Turkyne pôjdu najskôr oddychovať, a to po dovŕšení 59 rokov, ak boli poistené zákonom stanovené obdobie.


Basketbalistky prehrali v Srbsku o vyše tridsať bodov

Srbky vybehli na súperky veľmi agresívne a jednoznačne dominovali fyzicky.

Najviac bodov: Dabovičová 13, Brooksová a Miličová po 12 - Oroszová 13, Bálintová 11, Dudášová a Slamová po 8 BELEHRAD. Slovenská ženská basketbalová reprezentácia prehrala v úvodnom prípravnom stretnutí pod vedením nového trénera Juraja Suju, keď v sobotu v Belehrade podľahla Srbsku 60:93. So spoluorganizátorom tohtoročných majstrovstiev Európy sa Slovenky stretnú ešte v nedeľu 9. júna o 17.30 h. Juraj Suja, tréner Slovenska: "Bol to asi taký zápas, ako sme očakávali. Domáce na nás vybehli veľmi agresívne a jednoznačne dominovali nad nami fyzicky. Odovzdali sme im veľa stratených lôpt, boli sme slabí na obrannom doskoku. To je najväčšia príčina toho, prečo je rozdiel taký veľký. Útočne to nebolo také zlé, dali sme 60 bodov, čo je celkom fajn, ale z našich strát pramenilo veľa ľahkých bodov, preto sme dostali cez 90 bodov. Pevne verím, že v nedeľu to bude z našej strany trochu lepšie, vyvarujeme sa stratených lôpt, budeme už v zápasovom rytme a o krôčik sa posunieme." Barbora Bálintová, kapitánka Slovenska: "Nemali sme veľmi dobrý úvod do zápasu, nevedeli sme sa tri štvrtiny stotožniť s ich agresivitou v obrane a strácali sme veľa lôpt, z čoho dávali veľa ľahkých košov. Dovolili sme im príliš veľa útočných doskokov, z toho ťažili. Som rada, že sme sa v štvrtej štvrtine trochu vrátili do zápasu a ukázali sme, že môžeme s nimi hrať. Verím, že v nedeľu v tom budeme pokračovať a bude to z našej strany lepší zápas. Bolo to len prvé stretnutie a verím, že každým zápasom budeme lepšie a lepšie."


Máte na tričku štítok Vyrobené v Číne? Oblečenie možno ušili v Severnej Kórei

TAN-TUNG. Čínske textilné firmy čoraz viac využívajú továrne v Severnej Kórei na lacnejšie práce. Odevy, ktoré sa tam vyrábajú, majú značku "vyrobené v Číne" a sú vyvážané do celého sveta. Agentúre Reuters to povedali obchodníci a podnikatelia z čínskeho pohraničného mesta Tan-tung. Práve cez toto miesto prechádza väčšina severokórejského obchodu. Využitie Severnej Kórey pri výrobe nízkonákladového oblečenia jasne ukazuje, že ak sa niektoré „dvere“ zatvoria kvôli prísnejším sankciám OSN, ďalšie sa môžu otvoriť. Sankcie OSN zavedené pre raketový a jadrový program Severnej Kórei neobsahujú zákaz vývozu textilu. "Berieme objednávky z celého sveta," hovorí jeden z kórejsko-čínskych podnikateľov, ktorý si podobne ako ďalší kvôli citlivosti problému neželal byť menovaný. V meste podľa neho pôsobia desiatky odevných agentov, ktorí fungujú ako sprostredkovatelia medzi čínskymi dodávateľmi odevov a kupcami z USA, Európy, Japonska, Južnej Kórey, Kanady a Ruska. Niekedy konečný kupujúci ani nevie, že ich odevy sú vyrobené v Severnej Kórei. Textil bol vlani druhou najväčšou vývoznou položkou Severnej Kórey po uhlí a ďalších nerastov. Podľa údajov Kórejskej agentúry pre podporu obchodu a investícií export textilu dosiahol sumu 752 miliónov dolárov. Celkový vývoz zo Severnej Kórey sa tak zvýšil o 4,6 percenta na 2,82 miliárd dolárov. Vývoz z Číny do Severnej Kórey vzrástol v prvej polovici takmer 30 percent na 1,67 miliardy dolárov. Spôsobil to hlavne vývoz textilných materiálov a ďalšieho tovaru vhodného na spracovanie odevov, ktoré nie je zahrnuté do embarga OSN, povedal hovorca čínskeho colného úradu Chuang Sung-pching. Čínski dodávatelia posielajú látky a ďalšie suroviny potrebné na výrobu odevov do tovární v Severnej Kórei, kde sa vyrába oblečenie, ktoré sa potom vyvezie do Číny. Austrálsky výrobca športového oblečenia Rip Curl sa vlani verejne ospravedlnil, keď sa ukázalo, že niektoré jeho lyžiarske vybavenie označené ako čínske bolo vyrobené v jednom zo závodov v Severnej Kórei. Spoločnosť Rip Curl obvinila svojho dodávateľa z toho, že časť tovaru získal od neoprávneného subdodávateľa. Obchodníci a agenti v Tan-tungu tvrdia, že ide o rozšírenú prax. Podľa jedného z čínskych obchodníkov, ktorý žil v Pchjongjangu, môžu výrobcovia ušetriť až 75 percent, ak nechajú odevy vyrobiť v Severnej Kórei. Niektoré továrne sú tesne za čínskou hranicou. Hotové oblečenie sa často dodáva zo Severnej Kórey priamo do čínskych prístavov, odkiaľ je odoslané do sveta. Severná Kórea má zhruba 15 veľkých vývozných odevných podnikov, každý z nich prevádzkuje po celej krajine niekoľko tovární a desiatky stredne veľkých firiem, uvádza holandská konzultačná spoločnosť GPI Consultancy. Severokórejskí pracovníci môžu podľa kórejsko-čínskeho podnikateľa robiť o 30 percent viac oblečenia denne ako čínski. Avšak pri odmeňovaní majú iný prístup. Veria, že pracujú pre svoju krajinu, pre svojho vodcu. Navyše sú platení výrazne menej ako v iných ázijských krajinách. V priemyselnej zóne Kesong, ktorá leží na hranici medzi Severnou a Južnou Kóreou, ale teraz je zavretá, predstavoval plat zamestnancov v priemere okolo 160 dolárov mesačne, minimum bolo 75 dolárov mesačne. Priemerná mzda v čínskej továrni je 450 až 750 dolárov za mesiac. Mzdy v Kesongu boli však oveľa vyššie ako v ostatných častiach Severnej Kórei, pretože táto oblasť pracovala v spolupráci s oboma krajinami a mzdy vyjednali v Soule. Čínske textílie, okrem použitia tovární v Severnej Kórei, tiež zamestnávajú tisíce lacnejších severokórejských robotníkov v Číne. Severná Kórea závisí od zahraničných zamestnancov, ktorí musia zaplatiť väčšinu mzdy štátu. Jeden z nich, podľa OSN, financuje svoj ambiciózny jadrový a raketový program. Nové sankcie OSN preto zakazujú krajinám zvýšiť súčasný počet pracovníkov Severnej Kórei pracujúcich vo svojej krajine. Čína nezverejňuje oficiálne čísla o počte Severokórejčanov pracujúcich v továrňach a reštauráciách v Číne. Ale podľa analytikov ich počet klesol v porovnaní s vrcholom pred dvoma až tromi rokmi. Podľa niektorých obchodníkov sú s nimi len nepríjemnosti. Severokórejčania musia byť oddelení od vonkajšieho sveta. Majú zo sebou svojho vlastného lekára, zdravotnú sestru, šéfkuchára a učiteľa, ktorý ich každodenne učia ideológiu Severnej Kórey. Reportéri Reuters navštívili čínsku továreň, ktorá má 40 zamestnancov zo Severnej Kórey. Ich mesačná mzda je približne 300 dolárov, čo je zhruba polovica priemeru čínskeho zamestnanca. Z platu si nechajú len asi tretinu, zvyšok sa posiela vládnemu sprostredkovateľovi. Zvyčajne trvá zmena vo fabrike od 07:30 do 22:00.


Rodičia zmenili kufor na kočík

Problémy pri cestovaní s dcérou využili manželia z Austrálie na vynález kufra kombinovaného s kočíkom.

Výrobcovia kufrov sa snažia čo najväčšmi zjednodušiť cestujúcim pobyt v obrovských letiskových halách a tiež im pohyb v nich uľahčiť a zrýchliť. Cestujúci rodičia s malými deťmi dokážu oceniť aj vynález spoločnosti Born to Fly. Kombinuje kufor (do ktorého sa zmestí občerstvenie, hračky a aj použité plienky), kočík a usb nabíjačku. Niečo, čo rodičia s malými deťmi pri pohybe po rozsiahlom letisku ocenia. Zároveň spĺňa aj rozmerové obmedzenia (55 x 25 x 35 cm), aby sa dal uložiť v kabíne do odkladacieho priestoru nad hlavou. Zakladateľmi Born to Fly sú manželia Josie a Ben z Austrálie. Podľa vlastných cestovateľských skúseností s malou Olive na letiskách od kufra vyžadovali, aby okrem základnej funkcie cestovnej tašky v prípade potreby slúžil aj ako prebaľovací pult a ešte dôležitejšie ako kočík. A aby im kočík aerolínie nezničili či niekde na letisku nezapatrošili. To všetko v kompaktnej podobe, s jednoduchým postupom, ako kufor zmeniť na to, na čo ho rodičia práve potrebujú. Konštrukcia kočíka je určená pre deti až do hmotnosti 17 kg (3 - 4 ročné deti). Celý kufor je kompaktný a spĺňa aj pevnostné a hmotnostné limity. Podľa zámeru tvorcov sa dá používať nielen pri cestovaní na letisku, ale aj pri víkendových výletoch či návštevách starých rodičov. Cez Kickstarter sa dá objednať od 7. novembra za 379 AUD (263 eur).


Lajčáka v Smere zatiaľ o kandidatúre na prezidenta nepresvedčili

Minister Richter je presvedčený, že Smer-SD postaví prezidentského kandidáta.

BRATISLAVA. Vedenie koaličného Smeru má pripravené alternatívy na prezidentského kandidáta. Jednou z nich je stále aj minister zahraničných vecí a dosluhujúci šéf 72. Valného zhromaždenia Organizácie spojených národov (OSN) Miroslav Lajčák. Uviedol to po rokovaní vlády minister práce Ján Richter. Lajčák po vláde zopakoval, že kandidovať nebude. "Som presvedčený, že Smer postaví prezidentského kandidáta," doplnil Richter, ktorý Lajčáka považuje za "veľmi dobrého kandidáta". Podpredseda vlády a Smeru Richard Raši koncom júla povedal, že stále verí, že by sociálni demokrati mohli presvedčiť Lajčáka, aby sa v budúcoročných prezidentských voľbách uchádzal o Prezidentský palác. Lajčák v júli uviedol, že má úctu a rešpekt k úradu prezidenta SR a priznal, že ho oslovuje množstvo ľudí, ktorí by ho radi videli v Prezidentskom paláci. "Ale ja sa vidím v zahraničnej politike. Necítim silnejší spoločenský dopyt po mojej osobe," povedal Lajčák. Záujem o prezidentské kreslo už prejavilo viac ako desať uchádzačov. "Je tam veľa postáv a postavičiek, ktoré sa tešia, že sa zviditeľnia. A necítim potrebu byť súčasťou tohto predstavenia. Zatiaľ sa zdá, že slovenská spoločnosť je spokojná s tou ponukou, ktorá tam je a ja som spokojný tam, kde som," konštatoval ešte v júli Lajčák. Po skončení mandátu vo Valného zhromaždenia OSN sa minister Lajčák vracia na Slovensko, na svoju ministerskú stoličku, kde ho podľa jeho slov čaká veľa práce. Poukázal aj na to, že Slovensko na budúci rok od 1. januára preberá na rok funkciu predsedu Organizácie pre bezpečnosť a spoluprácu v Európe (OBSE). "Veľmi zodpovedne sa na to pripravujeme," poznamenal. Prezidentské voľby na Slovensku budú na jar 2019. Termín vyhlasuje predseda Národnej rady SR. Právo voliť slovenského prezidenta má plnoletý občan SR. Voľba je dvojkolová. Znamená to, že ak v prvom kole volieb nezíska ani jeden z kandidátov nadpolovičnú väčšinu platných hlasov voličov, do 14 dní sa uskutoční druhé kolo, na ktorom sa zúčastnia dvaja najúspešnejší kandidáti z prvého kola. Termín vyhlási predseda parlamentu.


Kyjevský súd podozrieva z plánov na vraždu novinára šéfa zbrojovky

Právnik podozrivého upozornil, že chýba motív.

KYJEV. Okresný súd v Kyjeve dostal žiadosť o vydanie príkazu na zadržanie podnikateľa Borysa Hermana, ktorého ukrajinská tajná služba SBU podozrieva zo zorganizovania vraždy ruského novinára Arkadia Babčenka. Informáciu o tom podľa agentúry Interfax zverejnili vo štvrtok na facebookovej stránke príslušného súdu. Advokát podozrivého Jevhen Solodko však na svojej stránke na Facebooku spochybnil vinu svojho mandanta. Uviedol, že nevie, aký by Herman mohol mať záujem na vražde. Upozornil, že chýba motív. Celú kauzu označil advokát za "zvláštnu". Poukázal na to, že sa už konal brífing generálneho prokurátora. Vyslovil predpoklad, že vyšetrovatelia "budú zo všetkých síl dokazovať aj to, čo neexistuje". Spresnil, že Herman je výkonným riaditeľom ukrajinsko-nemeckej zbrojárskej firmy Schmeisser (Šmajser). Na Ukrajine ide o jedinú neštátnu firmu, ktorá sa venuje výrobe zbraní, napísala agentúra RIA Novosti. Advokát tvrdí, že Herman je známy tým, že pomáhal ukrajinskej armáde. "Práve jeho optika je na puškách našich ostreľovačov. Práve on modernizuje a kompletizuje silné snajperské pušky, a to na báze existujúceho armádneho vybavenia," píše sa na Solodkovej stránke. Solodko ešte poznamenal, že Herman je vzdelaním právnik. Ukrajinská novinárka Oksana Kovalenková na svojej stránke na sieti Twitter okrem toho napísala, že Herman bol v minulosti poradcom dvoch poslancov ukrajinského parlamentu. Dodala, že Herman je obvinený z prípravy teroristického útoku. Na základe oboznámenia sa s vyšetrovacím spisom Solodko uviedol, že objednávatelia Babčenkovej vraždy "zostali neznámi... ich dokonca ani nehľadali". Správa o Babčenkovej smrti sa v médiách objavila v utorok večer. V stredu však SBU oznámila, že išlo o zinscenovaný trestný čin. Riaditeľ SBU Vasyľ Hrycak na tlačovej konferencii v Kyjeve vysvetlil, že Babčenkovu smrť nafingovali ako pascu na tých, ktorí sa novinára snažili reálne zabiť. Akciu podľa neho plánovali niekoľko mesiacov, aby odhalili plány ruských tajných služieb. Hrycak dodal, že skutočného organizátora vraždy - podľa Ukrajiny najatého ruskými tajnými službami - zadržali.


Čína zvažuje zákaz áut s tradičným motorom

Konkrétny časový plán zatiaľ ministerstvo priemyslu nezverejnilo.

PEKING. Čína zvažuje zakázať výrobu a predaj automobilov s benzínovými a naftovými motormi. Informovali o tom počas víkendu čínske štátne média. Ako uviedla agentúra Nová Čína, ministerstvo priemyslu začalo skúmať možnosť stanovenia časového plánu pre zastavenie výroby a predaja áut na tradičný pohon. Čína vlani predbehla Spojené štáty americké a stala sa najväčším výrobcom elektromobilov na svete. Predaje elektrických a hybridných áut sa oproti roku 2015 zvýšili o 50 percent na 336 tisíc, čo znamená, že na celosvetovom predaji mala Čína podiel zhruba 40 percent. V USA sa vlani predalo 159 620 elektromobilov a hybridných áut.Plán zakázať do roku 2040 výrobu a predaj áut na tradičný pohon už skôr oznámili Veľká Británia a Francúzsko.


TIsíce poľských novorodencov ročne končia na čiernom trhu

Za obchod s deťmi hrozí v Poľsku päťročný trest väzenia.

VARŠAVA. Približne päťtisíc detí, ktoré sa v Poľsku ročne narodia, je určených na nelegálny predaj na čiernom trhu, alebo si ich priamo objednávajú manželské páry, ktoré nemôžu mať deti. Informovala o tom v stredu televízia TVN24, ktorej novinárom sa masový obchod s deťmi podarilo odhaliť. Dvojica reportérov predstierala, že si chce kúpiť novorodenca a pomocou skrytej kamery nahrávala stretnutia so ženami, ktoré svoje bábätká ponúkali na predaj. Ženy si za dieťa zvyčajne pýtali sumu od stotisíc do 150.000 zlotých (23.000-35.000 eur). Podľa zistení TVN24 sa rodičia, ktorá si dieťa kúpia, stanú jeho legálnymi zástupcami tak, že biologická matka novorodenca musí v notársky overenom dokumente kupujúceho muža označiť za biologického otca. Za obchod s deťmi hrozí v Poľsku päťročný trest väzenia, avšak proces dokazovania na súdoch je veľmi zložitý, ako konštatoval námestník ministra spravodlivosti Michal Wojcik. Ako uvádza TVN24, ľudia, ktorí nie sú biologickými príbuznými daného dieťaťa, podľa poľských zákonov jednoduchšie získajú zákonné opatrovníctvo, než práva adoptívnych rodičov. Vláda konzervatívnej strany Právo a spravodlivosť (PiS) navyše dlhodobo obmedzuje možnosti umelého oplodnenia, čo takisto vedie k rozkvetu nelegálneho obchodovania s deťmi.


Labouristi a britská vláda nepokročili v rokovaniach o brexite

Labouristi sú zatiaľ z rokovaní s vládou o brexite sklamaní.

LONDÝN. Britská opozičná Labouristická strana je "sklamaná" z postoja, aký vláda presadzuje pri chúlostivých rokovaniach zameraných na hľadanie kompromisu v otázke brexitu. Labouristi to oznámili v piatok - po treťom dni rokovaní s vládou - vo vyhlásení, z ktorého citovali agentúry AP a AFP. Vláda podľa strany dosiaľ neponúkla "skutočnú zmenu či kompromis" a v rokovaniach nedošlo k pokroku. "Vyzývame premiérku, aby prišla so skutočnými zmenami vo svojej dohode (o brexite) v snahe nájsť alternatívu, ktorá by si dokázala v parlamente získať (dostatočnú) podporu a krajinu spojila," uvádza vo vyhlásení. Rokovania vlády s labouristami sa začali v stredu po tom, ako britská premiérka Theresa Mayová oslovila lídra labouristov Jeremyho Corbyna, aby sa s ňou stretol a aby sa pokúsili spoločne hľadať ďalší postup v procese vystúpenia krajiny z EÚ. Labouristi sa zasadzujú za miernejšiu formu brexitu, vďaka ktorej by Británia aj po vystúpení z Únie zostala členom colnej únie, pripomína AP. Mayová požiadala v piatok Úniu o odklad termínu vystúpenia Británie z Únie do 30. júna. Urobila tak v liste zverejnenom spravodajskou televíziou Sky News. Okrem iného v ňom napísala, že ak poslanci britského parlamentu schvália dohodu o brexite "včas", Spojené kráľovstvo by malo odísť z Únie do 23. mája 2019. V prípade, že sa tak nestane, krajina sa pripraví na účasť v májových voľbách do Európskeho parlamentu. Európski lídri na mimoriadnom summite buď zvážia žiadosť Británie o odklad brexitu, alebo prerokujú na poslednú chvíľu prípravy na brexit bez dohody. Ďalší odklad si vyžaduje súhlas predstaviteľov všetkých 27 zvyšných členských štátov Únie. Spojené kráľovstvo malo pôvodne Úniu oficiálne opustiť 29. marca. Mayová však 22. marca na summite Únie v Bruseli dosiahla odklad brexitu v prípade neschválenia dohody do 12. apríla s tým, že dovtedy by mal Londýn informovať svojich európskych partnerov, ako si predstavuje ďalší postup.


Trump: Kým iné štáty budú mať jadrové zbrane, budeme najlepší zo všetkých

Americký prezident by chcel svet bez jadrových zbraní.

WASHINGTON. Americký prezident Donald Trump vo štvrtok uviedol, že má v úmysle zabezpečiť, aby bol jadrový arzenál Spojených štátov "najlepší zo všetkých". V rozhovore pre agentúru Reuters Trump povedal, že by sa rád dožil sveta bez jadrových zbraní, na druhej strane však vyjadril obavy, že Spojené štáty "v kapacite svojich jadrových zbraní zaostávajú". "Bolo by to úžasné, úplný sen, keby ani jeden štát nemal jadrové zbrane, ale kým ich iné štáty budú mať, budeme najlepší zo všetkých," povedal Trump. Americký prezident kritizoval aj Rusko, že tajným rozmiestnením nových striel s plochou dráhou letu SSC-X-8 na svojom území, porušuje dohodu medzi Moskvou a Washingtonom z roku 1987 o likvidácii striel stredného a krátkeho doletu odpaľovaných zo zeme. Na otázku, či túto tému otvorí, keď sa stretne s ruským prezidentom Vladimirom Putinom, Trump odpovedal, že to urobí, "len čo sa stretneme", pričom však dodal, že zatiaľ nijaké stretnutia s Putinom nemá naplánované.


Delegát IIHF: Videl som viacero MS, no na Slovensku fungovalo všetko na sto percent

Štadióny v Poprade a Spišskej Novej Vsi navštívilo vyše 70-tisíc fanúšikov.

POPRAD, SPIŠSKÁ NOVÁ VES. Organizátori svetového šampionátu hokejistov do 18 rokov hovorili od prvého dňa o hladkom priebehu a to sa nezmenilo ani po záverečnom finálovom dni. Na 31 zápasov turnaja prišlo 73 690 divákov, čo je viac ako vlani na MS v americkom Grand Forks. Podľa riaditeľa podujatia Romana Štamberského dávajú dôstojná organizácia i divácky záujem šancu, že by sa podobné podujatie mohlo v blízkej dobe vrátiť na Slovensko. Videl som viacero majstrovstiev sveta, no tu každá jedna zložka fungovala na sto percent. Všetky tímy sú spokojné so starostlivosťou a celým priebehom šampionátu a zo Slovenska si odnášajú naozaj pekné spomienky. Významnú akciu nenarušili žiadne nečakané udalosti, snáď s výnimkou nie príliš predpokladaného sneženia počas štvrťfinálového dňa. "Výrazne prevládajú pozitíva, ale treba povedať, že nič nejde ľahko," uviedol Štamberský pre TASR. "Najväčšie problémy sme mali s vrtochmi počasia, tie sa prejavili práve v najkritickejší deň šampionátu, počas ktorého sa hralo päť zápasov. Nastala snehová búrka, v ktorej do seba na diaľnici narazilo asi 40 áut a viacero ľudí utrpelo zranenia," pripomenul. "Všetky autá dlho stáli a prechádzali iba hráči jednotlivých tímov, ktoré sa v ten deň presúvali medzi Popradom a Spišskou Novou Vsou. Za to si zaslúžia pochvalu ľudia z Organizačného výboru, ale aj Policajný zbor a Hasičský zbor SR, pomáhali nám a okamžite reagovali na naše výzvy. Vyskytli sa aj ďalšie úskalia, ale tie sme riešili operatívne," poznamenal. V súvislosti s presunom štyroch tímov medzi Popradom a Spišskou Novou Vsou vysoko ocenil prístup a ochotu polície i hasičov: "Od septembra sme s nimi v kontakte a zabezpečenie dopravy bola iba časť našej spolupráce. Som rád, že sa nevyskytli problémy v hoteloch alebo krádeže, ktoré sa občas na takýchto podujatiach stávajú. V rámci prevencie pred takýmito udalosťami sme boli dobre pripravení a teší ma, že to dopadlo pozitívne." Príjemným prekvapením bola návštevnosť na oboch štadiónoch. Ten popradský sa zaplnil nielen počas zápasov slovenského tímu, ale veľa voľných miest neostávalo ani v ostatných dueloch. Veľký záujem neopadol ani po vypadnutí domácich a súboje o tretie miesto a finále opäť prilákali tisícky ľudí. Nezaostávali však ani diváci v Spišskej Novej Vsi. "Slovenskí chlapci hrali výborne a so srdcom. Ľudia to cítili a odmenili sa im fantastickým povzbudzovaním. V Spišskej Novej Vsi sa ukázalo, že máme vyspelých fanúšikov, ktorí vedia oceniť kvalitu hokeja. Tímy, čo tam boli, zaručovali takúto kvalitu. Aj preto sa štadión podarilo veľakrát zaplniť a aj vypredať," uviedol Štamberský. Až nečakane vrúcnu priazeň obecenstva, ktoré hnalo vpred slovenských hráčov za každého stavu, si pochvaľovali aj reprezentanti. Prakticky v každom z pozápasových rozhovorov ďakovali publiku. "Nie každému hráčovi sa podarí hrať na domácich majstrovstvách. Fanúšikovia boli jedným slovom úžasní. Je neuveriteľné, čo predvádzali, a ako nás poháňali dopredu," poznamenal slovenský kapitán Martin Fehérváry. Skvelú divácku podporu dokumentujú nielen slová hráčov a organizátorov, ale aj konkrétne čísla. Na štadióny v Poprade a v Spišskej Novej Vsi si počas šampionátu našlo cestu presne 73 690 divákov, čo je o 2100 viac ako vlani na rovnakom podujatí v americkom Grand Forks. Šampionát mladíkov potvrdil záujem o hokej na Slovensku a tunajší organizátori opäť dokázali, že takéto podujatie dokážu zvládnuť. Zodpovedný prístup usporiadateľov i záujem fanúšikov sú dva dôležité atribúty, ktoré by mohli zavážiť pri určovaní dejísk budúcich šampionátov. "Tento turnaj organizoval Slovenský zväz ľadového hokeja (SZĽH) a organizačný výsledok je vizitka Slovenska, slovenského hokeja, slovenských fanúšikov a slovenských organizátorov. Po tejto stránke sme zožali úspech," priznal Štamberský. prišlo na štadióny do Popradu a Spišskej Novej Vsi. "Myslím si, že hladká organizácia v podaní našich slovenských organizátorov môže zvýšiť šance, že tu v blízkej budúcnosti bude opäť takýto šampionát. Ja by som bol určite za to, aby tu takýchto podujatí bolo viac, pretože to pomáha okrem iného aj revitalizácii zimných štadiónov, ktoré sa na tú akciu pripravia," uviedol. "Zástupcovia niektorých tímov sa boli počas minulého leta pozrieť na štadión v Spišskej Novej Vsi a keď sem prišli teraz v apríli, tak si mysleli, že sú na inom štadióne," prezradil Štamberský. Spokojnosť s organizáciou netajil ani jeden z čelných predstaviteľov Medzinárodnej hokejovej federácie (IIHF). "Delegát IIHF Frank Gonzalez viackrát vyjadril veľkú spokojnosť s organizáciou tohto šampionátu. Povedal nám, že sme dali pomyselnú latku tak vysoko, že bude veľmi ťažké ju preskočiť," uviedla hovorkyňa podujatia Michaela Grendelová. "Videl som viacero majstrovstiev sveta, no tu každá jedna zložka fungovala na sto percent. Všetky tímy sú spokojné so starostlivosťou a celým priebehom šampionátu a zo Slovenska si odnášajú naozaj pekné spomienky," povedal Gonzalez. Veľký záujem o šampionát sa prejavil aj v sledovanosti zápasov na obrazovkách RTVS. Verejnoprávna televízia dokonca operatívne upravila pôvodný vysielací plán a štvrťfinálový zápas Slovenska s Ruskom dostal prednosť pred jedným z finálových zápasov Tipsport Ligy. Podľa informácií, ktoré zverejnila RTVS, posledný zápas mladých slovenských reprezentantov videlo 350 000 divákov, pričom duel dosiahol trhový podiel 19,2 percenta v cieľovej skupine divákov starších ako 12 rokov. Dramatický záver zápasu vrátane tretej tretiny videlo až 424 000 divákov.


KFC otvorilo najväčšiu slovenskú prevádzku, plánuje tiež vytvoriť stovky miest

KFC sa rozhodlo investovať do nových prevádzok, prijme nových ľudí.

BRATISLAVA. Sieť rýchleho občerstvenia KFC otvorila vo štvrtok svoju najväčšiu prevádzku na Slovensku v bratislavskom Auparku. V tlačovej správe o tom informovala spoločnosť Queensway Restaurants Slovakia, ktorá sieť občerstvenia prevádzkuje.Sieť rýchleho občerstvenia tak už nie je súčasťou foodcourtu, ale má samostatný priestor. Vďaka zväčšenej kapacite poskytuje viac ako sto miest na sedenie. Nová prevádzka má priniesť aj iný systém obsluhy. Zákazník si pri jednom okienku objedná a zaplatí za objednávku, jedlo si však vyzdvihne pri inom okienku. "Zvýši sa tak rýchlosť a efektivita obsluhy," píše sa v tlačovej správe."Okrem otvorenia novej prevádzky sme v týchto dňoch urobili aj významné rozhodnutie investovať 10 -15 miliónov eur do 11 nových prevádzok, ktoré na Slovensku vytvoria približne 300 nových pracovných miest. V blízkej budúcnosti taktiež plánujeme rekonštrukciu existujúcich slovenských prevádzok,“ uviedol Country manager Queensway Restaurants Slovakia Andreas Schindl.Prvá prevádzka KFC na Slovensku bola otvorená 30. septembra 2006 v Trnave. V súčasnosti sú na Slovensku štyri prevádzky, dve v Bratislave, jedna v Trnave a jedna v Banskej Bystrici. Sieť reštaurácií patrí pod spoločnosť Queensway Group, rodinnú firmu, ktorá sídli v Anglicku. So značkou KFC pokrýva tri trhy – slovenský, rakúsky a anglický.


Vo štvrtok treba počítať s búrkami, platí výstraha prvého stupňa

BRATISLAVA. Vo štvrtok treba na celom území Slovenska rátať s výskytom búrok. Slovenský hydrometeorologický ústav (SHMÚ) vydal výstrahu prvého stupňa pred búrkami, ktorá platí od 9.00 h do 21.00 h. Búrky môžu sprevádzať aj krúpy. SHMÚ o tom informuje na svojom webe. S búrkami môžu byť podľa SHMÚ spojené krátkodobé, ale intenzívne lejaky, pri ktorých môžu úhrny dosiahnuť 20 až 40 milimetrov a nárazy vetra rýchlosť 65 až 85 kilometrov za hodinu. "Pri spomínaných búrkach je možný prechodný vzostup vodných hladín na malých tokoch a výskyt povodňových úkazov mimo tokov - stekanie vody zo svahov, bahnotok, zatápanie pivníc, podchodov, podjazdov," dodali meteorológovia.


Šéf skupiny Tesco Lewis na budúci rok odíde zo svojho postu

Lewis prišiel do Tesca v júli 2014, aby urobil prestavbu skupiny a vyviedol ju z krízy.

LONDÝN. Dave Lewis, výkonný riaditeľ najväčšieho britského maloobchodného reťazca Tesco, na budúci rok odíde zo svojej funkcie. Na čele koncernu ho nahradí Ken Murphy z Walgreens Boots Alliance. Lewis, ktorý sa dostal do čela Tesca v roku 2014 a mal na starosti prestavbu koncernu, uviedol, že reštrukturalizácia skupiny je dokončená a že sa chce pustiť do ďalších výziev. "Moje rozhodnutie rezignovať na post výkonného riaditeľa skupiny je osobné," uviedol Lewis vo vyhlásení Tesca, ktoré bolo zverejnené spoločne s polročnými hospodárskymi výsledkami. "Naša prestavba je hotová, splnili sme všetky ciele, ktoré sme si dali. Riadiaci tím je veľmi silný, naša stratégia je jasná a úspešná," uviedol Lewis. Lewis prišiel do Tesca v júli 2014, aby zrealizoval prestavbu skupiny a vyviedol ju z krízy. Predtým bol šéfom Unileveru. V rámci reštrukturalizácie koncernu sa zrušilo vyše 10.000 pracovných miest a zrealizovali sa rozsiahle úsporné opatrenia. Lewis by mal podľa vyhlásenia Tesca odísť v lete. Tesco v stredu tiež zverejnilo výsledky za 1. polrok. Čistý zisk medziročne klesol o 4 % na 324 miliónov GBP (364,23 milióna eur). Koncern sa vlani vrátil k zisku po strate 40 miliónov GBP v predchádzajúcom roku, ktorú spôsobili náklady v súvislosti s účtovným škandálom. (1 EUR = 0,88955 GBP)


V Budapešti zomrel muž, ktorý vypadol z mestského autobusu

BUDAPEŠŤ. V Budapešti zomrel muž po tom, ako vypadol z mestského autobusu. Informovala o tom maďarská polícia na svojej webovej stránke police.hu. Nehoda sa stala za doposiaľ nevyjasnených okolností v XVI. budapeštianskom obvode. Polícia počas vyšetrovania uzatvorila časť ulice Vidámvásár. Podľa agentúry MTI hlavný dispečer Budapeštianskeho dopravného podniku (BKK) Pál Bakó povedal, že muž vypadol z autobusu č. 46. Prípad vyšetruje polícia, ktorá sa vyjadrí neskôr.


Deutsche Bank prepustí vyše sedem tisíc zamestnancov

Banka pristúpila k prepúšťaniu z dôvodu šetrenia.

FRANKFURT. Deutsche Bank plánuje zrušiť viac než 7000 pracovných miest. Podľa oznámenia najväčšej nemeckej banky je rušenie pracovných pozícií súčasťou opatrení na redukciu nákladov a návrat banky do zisku. Banka vo štvrtok oznámila, že počet svojich zamestnancov vo svete zredukuje "z úrovne tesne nad 97.000 na výrazne pod 90.000". Najviac sa redukcia dotkne tradingu a obchodovania s akciami, kde Deutsche Bank zruší zhruba štvrtinu miest. V akých krajinách plánuje prepúšťať, banka nespresnila. V Európe podľa BBC zamestnáva okolo 66.000 ľudí, z toho najviac, až 42.000, na domácom trhu. V Ázii zamestnáva zhruba 21.000 ľudí a v Severnej Amerike približne 10.000. Rušenie pracovných pozícií je prvým výrazným krokom nového šéfa banky Christiana Sewinga, ktorý na post výkonného riaditeľa nastúpil po Johnovi Cryanovi. Toho dozorná rada odvolala začiatkom apríla po ďalšej celoročnej strate, ktorá za minulý rok dosiahla okolo 700 miliónov eur. V roku 2016 zaznamenala Deutsche Bank stratu 1,4 miliardy eur a rok predtým až 6,8 miliardy eur, pod čo sa podpísala reštrukturalizácia a náklady na právne spory. Deutsche Bank svoje plány rušenia pracovných miest naznačila už minulý mesiac. Sewing vtedy uviedol, že tieto kroky "budú bolestivé, ale, bohužiaľ, nevyhnutné".


Označovanie produktov ekologickej výroby by sa malo upraviť

Grafický znak ekologickej poľnohospodárskej výroby bude možné používať aj v inej farbe.

BRATISLAVA. Povinnosť označovania produktov ekologickej poľnohospodárskej výroby logom Európskej únie (EÚ) a grafickým znakom ekologickej poľnohospodárskej výroby by sa mala na Slovensku upraviť. Vyplýva to z návrhu zákona o ekologickej poľnohospodárskej výrobe, ktorý Ministerstvo pôdohospodárstva a rozvoja vidieka SR predložilo na medzirezortné pripomienkové konanie ako iniciatívny materiál. "Produkty ekologickej poľnohospodárskej výroby v Slovenskej republike sa označujú podľa osobitných predpisov, no možno ich označiť aj grafickým znakom ekologickej poľnohospodárskej výroby. Pri čierno-bielej alebo jednofarebnej tlači (svetlozelená farba - pozn. red) je grafický znak možné používať aj v inej farbe, musí však byť zachovaný dostatočný kontrast medzi pozadím a grafickým znakom, ktorý zabezpečí čitateľnosť a viditeľnosť grafického znaku," uviedol v materiáli agrorezort. Ministerstvo pôdohospodárstva vypracovalo návrh v spolupráci s Ústredným kontrolným a skúšobným ústavom poľnohospodárskym v Bratislave. Návrh súčasne upravuje aj povinnosti prevádzkovateľov ekologickej poľnohospodárskej výroby a povinnosti inšpekčných organizácií. Zámerom návrhu zákona je tiež určiť príslušný orgán pre ekologickú poľnohospodársku výrobu v SR a ustanoviť orgány štátnej správy v oblasti ekologickej poľnohospodárskej výroby. Cieľom zákona je aj implementácia príslušných ustanovení nariadenia EÚ a zavedenie vstupného preverenia predpokladov pre ekologickú poľnohospodársku výrobu u žiadateľa, ktorý chce začať vykonávať ekologickú poľnohospodársku výrobu, ešte pred jeho povinným zaregistrovaním na kontrolnom ústave. Termín na zasielanie pripomienok je do 30. septembra 2019 a dátum nadobudnutia účinnosti sa navrhuje na 1. januára 2021.


V Belgicku vykonali prvú eutanáziu na dieťati

BRUSEL. Eutanáziu na maloletej osobe uskutočnili v týchto dňoch po prvýkrát v Belgicku. Stalo sa tak na základe zákona, ktorý vstúpil v platnosť na jar 2014. Agentúre DPA to v sobotu potvrdil predseda belgickej komisie pre eutanáziu, profesor Wim Distelmans. Belgický zákon vyžaduje, aby bola komisia informovaná o eutanázii do štyroch dní od jej uskutočnenia. Oznámenie dostala podľa profesora tento týždeň. O maloletej osobe, ktorá bola smrteľne chorá, nie je nič známe. Lekári v Belgicku môžu vykonať eutanáziu na dieťati akéhokoľvek veku, ak je nevyliečiteľne choré a "neznesiteľne fyzicky trpí", uviedol Distelmans. Procedúra si vyžaduje súhlas rodičov a psychologické zhodnotenie duševného stavu pacienta. "Existuje našťastie iba zopár detí, ktoré prichádzajú v úvahu, ale to neznamená, že by sme im mali odoprieť právo na dôstojnú smrť," povedal profesor denníku Het Niewsblad, ktorý priniesol v sobotu správu o prípade ako prvý. Belgicko ako prvá krajina na svete v roku 2014 zrušilo všetky vekové obmedzenia pre eutanáziu. Spoločne s Holandskom a Luxemburgom sa zaradilo medzi niekoľko málo európskych krajín, v ktorých je eutanázia legálna.


Sanchezovi sa v Manchestri nedarilo, ale prestup nikdy neľutoval

LONDÝN. Čiľský futbalista Alexis Sanchez neľutuje prestup do Manchestru United, ale priznáva, že v ňom nebol celkom spokojný. V lete odišiel na hosťovanie do Interu Miláno a pre BBC prezradil, že mu nevyhovovala najmä herná záťaž. "V Manchestri som bol aj šťastný, ale ako som hovoril priateľom, chcel som hrávať. Niekedy sa stalo, že som v zápase absolvoval 60 minút, ale v nasledujúcom už nič. A nevedel som ani prečo," povedal 30-ročný krídelník. Na Old Trafford prišiel minulý rok v zime z londýnskeho Arsenalu, ale nedokázal sa presadiť naplno. Za United odohral celkovo 45 zápasov, ale strelil iba päť gólov. "Som rád, že som dostal možnosť hrať za Manchester United. Tešil som sa aj z prestupu do Arsenalu, ale Manchester je najúspešnejší klub v Premier League. Chcel som im pomôcť k ďalším trofejam, takže určite nič neľutujem," dodal Sanchez.


Pri hraniciach so Sýriou vypukol požiar, desať tureckých vojakov sa zranilo

Plamene sa rozšírili aj do neďalekého muničného skladu.

ISTANBUL. Desať tureckých vojakov sa nadýchalo dymu po tom, ako vo štvrtok ráno vo vojenskej zóne v juhotureckej provincii Kilis pri hraniciach so Sýriou vypukol požiar. S odvolaním sa na vyjadrenie kancelárie tamojšieho provinciálneho guvernéra a turecké médiá o tom informovala agentúra Reuters. Spravodajská televízia CNN Türk priniesla z miesta zábery stúpajúceho čierneho dymu a požiarnikov bojujúcich s ohňom. Plamene sa rozšírili aj do neďalekého muničného skladu, kde spôsobili niekoľko menších explózií. Príčina požiaru nebola bezprostredne známa. Zranených vojakov previezli na ošetrenie do neďalekej nemocnice v Kilise. Požiar vypukol pri kasárňach ležiacich na diaľnici spájajúcej mestá Kilis a Gaziantep, kde kvôli nemu pozastavili dopravu, informovala súkromná turecká agentúra Dogan.


Kiska ocenil snahu Ravasza ohľadom vzdelávania rómskych detí

Prezident očakáva konštruktívne riešenia, aby umožnili mladým Rómom získať potrebné vzdelanie.

BRATISLAVA. Prezident SR Andrej Kiska v pondelok ocenil snahu splnomocnenca vlády SR pre rómske komunity Ábela Ravasza pri presadzovaní systematických riešení, zameraných na vzdelávanie a výchovu mladej generácie rómskych detí, odstraňovanie nelegálnych osád a prácu na komunitnej úrovni. Informoval o tom poradca prezidenta pre komunikáciu Roman Krpelan po pracovnom rokovaní Kisku s Ravaszom. Naopak, prezident kriticky vníma snahy o represiu voči rómskej menšine bez skutočnej snahy riešiť príčiny problému. Kriminalita v osadách je najmä dôsledkom života v zlých podmienkach, v chudobe, bez vzdelania. Prezident preto očakáva konštruktívne riešenia zamerané napríklad na to, aby umožnili mladým Rómom získať potrebné vzdelanie a príležitosti, ktoré budú prínosom pre nich aj pre celú krajinu. Zdôraznil, že hoci politici o tejto téme rozprávajú, poctivé ciele, konkrétne záväzky a skutočné riešenia z ich strany chýbajú. Kiska zároveň pozval zástupcov úradu splnomocnenca na diskusiu venovanú téme Rómov a ich začleňovaniu do spoločnosti, ktorú hlava štátu organizuje vo štvrtok 25. januára v Prešove. Debata bude prvou v sérii aktivít, ktorými chce hlava štátu upozorniť na dôležitosť riešenia tohto problému.


Paraguaj si na Slovensku zlepšil imidž, no zaslúžil si viac (ohlasy médií)
 Pred rozlúčkou
 Online prenos
 Aký bol zápas?
 Hlasy po zápase
 Kto prekvapil?
Ohlasy médií

ASUNCION, BRATISLAVA. Ohlasy paraguajských médií na remízu 1:1 v prípravnom zápase proti Slovensku v Bratislave: Paraguaj sa prezentoval v lepšom vydaní ako v Srbsku, v koncovke však nebol dostatočne efektívny. "La Albirroja" odohrala na Tehelnom poli skvelý prvý polčas, no nedokázala premeniť šance. Ovocia sa dočkala až päť minút pred koncom, keď po peknej kombinácii vyrovnal Alejandro Romero "Kaku" Gamarra. Paraguaj v závere vybojoval remízu, za predvedený výkon si však zaslúžil viac, pretože bol takmer počas celého zápasu lepším tímom. V útoku dobre fungovala spolupráca medzi Dariom Lezcanom a Angelom Romerom, no vo finálnej fáze Paraguajčanom chýbala presnosť. Paraguaj si v dueli so Slovenskom v Bratislave zlepšil imidž. Na rozdiel od zápasu so Srbskom, v ktorom dostal gól v nadstavenom čase, tentoraz zverenci trénera Eduarda Berizza v závere zachránili remízu. Paraguaj zakončil európsku zastávku remízou 1:1 proti Slovensku. V prvom polčase hral intenzívne, účinne uplatňoval vysoké napádanie a vďaka dobrej práci stredovej formácie si vypracoval viacero čistých šancí, gól však strelil až v závere.


Slovenský štvorkajak po dráme získal bronz aj olympijskú miestenku

K4 na 500 metrov - A-finále: SZEGED. Slovenský štvorkajak v zložení Samuel Baláž, Erik Vlček, Csaba Zalka, Adam Botek získal na MS v Szegede bronzovú medailu v K4 na 500 m. Pre SR zároveň vybojoval štyri olympijské miestenky na OH 2020 v Tokiu. Slovenská káštvorka skončila vo finále tretia za loďami Nemecka a Španielska. Vďaka výbornému finišu o štyri stotiny predstihla posádku Ruska. Slováci nastúpili na finálovú jazdu s jasným cieľom skončiť v prvej sedmičke a vybojovať si účasť na olympiáde. Mali pomalší štart a po polovici trate nefigurovali na medailových priečkach. V závere však dokázali vystupňovať tempo, posúvali sa dopredu a napokon sa prepracovali na bronzovú pozíciu. Pre skúseného Vlčeka, historicky najúspešnejšieho slovenského kanoistu, je to už 17. medaila z MS. Nemci v zostave Tom Liebscher, Ronald Rauhe, Max Rendschmidt, Max Lemke potvrdili úlohu najväčších favoritov a obhájili zlato z vlaňajších MS v Montemore. "Má pre mňa obrovskú cenu, pretože je čoraz zložitejšie vybojovať medailu, navyše to boli z najtesnejších pretekov, aké som zažil," povedal Vlček. Výborné umiestenie považuje za motiváciu a rád by sa predstavil v Tokiu: "Fantasticky nás to poháňa vpred. Medaila dokazuje, že na to máme a má zmysel tvrdo trénovať do Tokia. Ja osobne som nikdy ani nedúfal, že by som to mohol potiahnuť takto dlho." Slováci v Szegede vyhrali svoju rozjazdu, v semifinále dosiahli celkovo najrýchlejší čas. Hlavnou ambíciou bola olympijská miestenka, medaila navyše však potešila. "Mám obrovskú radosť. Ako som povedal, stačilo by aj šieste, siedme miesto zaručujúce olympiádu. Táto medaila je niečo fantastické," povedal najskúsenejší člen posádky Vlček. Záver pretekov priniesol drámu, Slováci predviedli skvelý finiš, napokon zdolali Rusov o štyri stotiny. "Na výsledok sme čakali nekonečne dlho a napokon sme boli tretí, niečo neskutočné," doplnil "háčik" káštvorky Baláž, ktorý bronzom oslávil 21. narodeniny. "Myslím si, že je to pekný koniec sezóny. Namakali sme sa a toto je odmena," uviedol Baláž, pre ktorého to bola premiérová olympijská kvalifikácia: "Každý od nás očakával, že to vyjazdíme a chvalabohu sme to zvládli. Olympijská kvalifikácia ešte zdvihla úroveň, pretože už od semifinále sa všetci tlačili do finále, takže som rád, že to takto dopadlo." Oslávenec odchádzal do Szegedu - posvätného mesta rýchlostnej kanoistiky - s veľkými očakávaniami. Atmosféru MS v Maďarsku predtým nezažil a veľmi sa na ňu tešil: "Bola neskutočná, zážitok sám o sebe, v semifinále sme sa ani nepočuli, vo finále to bolo trochu lepšie." Ešte viac dôvodov na radosť mal Zalka. Bronz v Szegede bol preňho vôbec prvou medailou z majstrovstiev sveta: "Je to úžasný pocit. Keď sme prišli do cieľa, vôbec som netušil, či sme tretí alebo sme na šiestom mieste, bolo to tesné. Bol som veľmi nervózny, nahnevaný a unavený, našťastie to vyšlo na bronz." "Povedali sme si, že spokojní budeme aj s olympijskou miestenkou. Keď sme však úspešne absolvovali rozjazdy i semifinále, hovoril som si, že by to mohlo byť aj na medailu," povedal najmladší člen posádky K4. Úspech je pre 20-ročného pretekára veľká motivácia na prácu do budúcnosti: "Budem tvrdo makať, aby som dokázal, že patrím do káštvorky. Som síce mladý, ale môj vzor Erik Vlček súťažil na olympiáde už ako devätnásťročný, takže si myslím, že ak sa o rok predstavím v Tokiu, bude to dobrý začiatok kariéry." Rovnaké pocity mal aj Botek, pre ktorého bolo tiež najťažšie čakanie. "Periférne som videl Nemcov a Portugalcov, ktorí išli s nami. Snažili sme sa ísť čo najlepšie. Keď sme prišli do cieľa, zrazu tam boli všetci na jednej úrovni, tak som trochu znervóznel, ale som šťastný za bronz," povedal Botek. V dopoludňajšom B-finále disciplíny K1 500 m obsadila Ivana Mládková druhé miesto a celkovo sa zaradila na jedenástu pozíciu. Po polovici trate dokonca viedla, ale v záverečnom finiši nemala dostatok síl a na víťaznú Poľku Justynu Iskrzycku stratila 1,07 s.  Skúsená 34-ročná kajakárka sa rozlúčila so Szegedom bez účasti v A-finále, ale v dejisku šampionátu bojovala s chorobou.Kanoista Matej Rusnák skončil piaty v B-finále na kilometrovej trati. Slovenský reprezentant mal dobrý štart, úvodných 250 metrov zvládol najlepšie zo všetkých. V ďalšej fáze pretekov však klesol poradím a za prvým Ukrajincom Pavlom Altuchovom zaostal o 3,75 s, čo mu stačilo na konečnú štrnástu priečku.Dvojkaku v zložení Ákos Gacsal, Gábor Jakubík nevyšla jazda v B-finále na olympijskej kilometrovej trati. Slovenská dvojica od začiatku strácala na najlepších a do cieľa prišla deviata s mankom viac ako desiatich sekúnd na dánske duo Rene Holten Poulsen, Morten Graversen. V celkovom hodnotení sa Gacsal s Jakubíkom zaradili na osemnáste miesto. Slovenskej kajakárke Mariane Petrušovej nevyšli na MS v rýchlostnej kanoistike preteky na 5000 metrov. V nedeľu v Szegede obsadila 15. miesto. Za víťaznou Ruskou Verou Sobetovou zaostala o 1:25,66 minúty. Striebro si vo vytrvalostnej disciplíne vybojovala Američanka Kaitlyn McElroyová (+26,62 s), tretia bola Talianka Susanna Cicaliová. "Momentálne som smutná, ale nie je to až také zlé. Odtrpela som si to, preteky ma strašne boleli. Cítila som väčšiu konkurenciu ako na Európskych hrách v Minsku, kde som získala bronz. Mala som preteky dobre rozbehnuté, ale potom mi súperky ušli. Získala som ďalšie skúsenosti a každý štart na päťkilometrovej trati ma neprestáva prekvapovať," uviedla 19-ročná rodáčka z Komárna. Slovenská kajakárka Mariana Petrušová skončila na MS v rýchlostnej kanoistike v Szegede na 5000 m na 8. mieste. Za domácou víťazkou Dórou Bodonyiovou zaostala v nedeľňajšom finále o 36,52 sekundy. Striebro vo vytrvalostnej disciplíne získala Nemka Tabea Medertová (+0,62), tretia bola Bieloruska Maryna Litvinčuková s mankom 85 stotín sekundy. "Teraz som smutná, ale nemyslím si, že by to bolo zlé. Odtrpela som si to, veľmi to bolelo, preto mi je to teraz ľúto. Ale konkurencia bola veľmi silná a všetky chceli zvíťaziť. Navyše aj mňa už trochu poznajú a dávajú si na mňa pozor. Dalo mi to však nové skúsenosti. Trochu ma prekvapuje, že každý 'päťkilák' bolí čoraz viac," povedala v cieli Petrušová.


USA a spojenci vyzvali Irán na diplomatické riešenie

Pompeo sa snažil vytvoriť koalíciu, ktorá by posilnila sledovacie aktivity.

ABÚ ZABÍ. USA sa pripojili k spojencom, Saudskej Arábii, Spojeným arabským emirátom (SAE) a Británii, ktoré vyzvali na diplomatické riešenie stúpajúceho napätia s Iránom. Americký minister zahraničných vecí Mike Pompeo sa zároveň v pondelok snažil vytvoriť koalíciu, ktorá by posilnila sledovacie aktivity. Uviedla to tlačová agentúra AFP. Pompeo odletel do Saudskej Arábie a SAE na stretnutia s ich lídrami. Cestu podniká niekoľko dní po tom, čo Irán zostrelil americký špionážny dron a prezident Donald Trump nariadil a potom "v poslednej chvíli" zrušil odvetný útok. USA, Británia, Saudská Arábia a SAE v pondelkovom spoločnom vyhlásení znova vyjadrili obavy z konania Iránu, vrátane jeho údajných útokov na ropné tankery, ale vyjadrili aj nádej na rokovania. "Vyzývame Irán, aby zastavil ďalšie akcie, ktoré ohrozujú regionálnu stabilitu, a vyzývame na diplomatické riešenia vedúce k zmierneniu napätia," uvádza sa v spoločnom vyhlásení zverejnenom v pondelok Washingtonom. Trump oznámil, že si želá rokovania s Iránom. Ten odpovedal, že americký prezident nie je úprimný, veď predtým odstúpil od historickej jadrovej dohody veľmocí s Iránom a uvalil aj tvrdé sankcie. Irán tvrdí, že americký dron prenikol do jeho vzdušného priestoru, ale Washington toto obvinenie odmieta. Spojené štáty sa pokúšajú zastaviť všetok export iránskej ropy, čo je jedna zo série jednostranných sankcií voči Teheránu. Ten to označil za "ekonomický terorizmus". Predstavitelia USA cestujúci s Pompeom označili dron za obranné opatrenie voči Iránu, ktorý sa v minulosti vyhrážal zablokovaním Hormuzského prielivu. Ním sa musia preplaviť všetky lode smerujúce do Perzského zálivu a touto cestou prejde 20 percent svetových dodávok ropy. "Musíme vytvoriť koalíciu, aby sme zabránili tomu, čo Iránci robia v Perzskom zálive - tí sa totiž pokúšajú zastaviť alebo oslabiť voľný obchod a slobodu plavby," povedal novinárom predstaviteľ, keď Pompeo letel zo saudskoarabského prístavu Džidda do metropoly SAE Abú Zabí. Takáto koalícia bude poskytovať "materiálnu a finančnú" podporu pri "sledovaní všetkej lodnej dopravy", uviedol predstaviteľ. Podľa jeho slov je návrh "koalície" iba v počiatočnom štádiu a mohli by v nej byť zahraničné armády. Ich úlohu by však bolo pozorovať, a nie sprevádzať komerčné lode, dodal predstaviteľ. "Nestrieľali by do ľudí. Robili by fotografie Iráncov," dodal. Pompeo sa v Džidde stretol so saudskoarabským kráľom Salmánom a s korunným princom Muhammadom bin Salmánom, ktorého vyšetrovateľ OSN minulý týždeň spojil s vraždou a rozštvrtením kritického novinára Džamála Chášukdžího v Istanbule. Predstavitelia USA vyhlásili, že nevedia, či Pompeo nadniesol túto záležitosť pred korunným princom Muhammadom.


Nepálsky šerpa pokoril Everest už 22-krát. Prekonal rekord

Štyridsaťosemročný Kami Rita bol medzi tromi mužmi, ktorí stanovili predchádzajúci rekord 21 výstupov.

KÁTHMANDU. Nepálsky šerpa Kami Rita zdolal v stredu Mount Everest už po 22. raz, čím prekonal rekord pre najviac výstupov na najvyššiu horu sveta. Informuje o tom agentúra AP. Vládni predstavitelia spresnili, že šerpa vystúpil na Čomolungmu v stredu a bezpečne z vrcholu aj zostúpil. Štyridsaťosemročný Kami Rita bol medzi tromi mužmi, ktorí stanovili predchádzajúci rekord 21 výstupov na 8850-metrový vrchol. Horolezectvo je v jeho rodine tradíciou - jeho otec bol medzi prvými profesionálnymi sprievodcami po tom, čo Nepál v roku 1950 sprístupnili pre zahraničných cestovateľov a horolezcov. Jeho brat pokoril Mount Everest 17-krát a väčšina jeho mužských príbuzných tak urobila najmenej jedenkrát. Samotný Rita vystúpil na vrchol najvyššej hory sveta vo veku 24 rokov a odvtedy absolvoval výstup takmer každý nasledujúci rok. Očakáva sa, že desiatky horolezcov v stredu využijú priaznivé počasie a vydajú sa na Mount Everest, píše AP s odvolaním sa na predstaviteľov nepálskej vlády. Trasu vedúcu na vrchol hory otvorili tento týždeň. Iba v máji sa o výstup na Čomolungmu pokúša viac než 340 zahraničných horolezcov spolu s ich miestnymi sprievodcami, píše AP.


Rusko vyhostilo diplomatov z vyše dvadsiatich krajín

Tri desiatky krajín vyhostili viac ako 150 ruských diplomatov.

MOSKVA. Rusko si v sobotu predvolalo veľvyslancov 23 štátov, ktoré v solidarite s Britániou kvôli prípadu ostravy Sergeja Skripaľa vyhostili ruských diplomatov. Ruské ministerstvo zahraničia informovalo, že veľvyslancom odovzdalo nóty a oznámilo recipročné vypovedanie ich diplomatov. Pri ďalších štyroch krajinách si Moskva zatiaľ vyhradila právo siahnuť k podobnému kroku. Ruských diplomatov tento týždeň vyhostili takmer tri desiatky krajín, ktoré spoločne vypovedali cez 150 Rusov. Ruské ministerstvo zahraničia v piatok informovalo zástupcov celkom 23 krajín, že recipročne vypovedá rovnaký počet diplomatov pôsobiacich v Rusku. Okrem Česka medzi nimi boli napríklad Austrália, Kanada, Nemecko, Francúzsko, Taliansko, Španielsko, Poľsko, Ukrajina, škandinávske krajiny či tri pobaltské republiky. V prípade štyroch krajín – Belgicka, Maďarska, Gruzínska a Čiernej Hory – si Moskva vyhradila právo vypovedať príslušný počet diplomatov v budúcnosti. Ruských diplomatov okrem spomínaných 27 krajín vypovedali ešte USA a Británia. Vypovedanie 23 britských diplomatov Rusko oznámilo už v polovici marca, o vykázaní 60 amerických diplomatoch ruský minister Sergej Lavrov informoval vo štvrtok. Diplomatov z ruskej misie vypovedalo tiež NATO. Ako prví do budovy ruského ministerstva zahraničných vecí dorazili veľvyslanci Británie, Francúzska a Nemecka, krátko potom prišiel aj taliansky veľvyslanec. Na ruskom ministerstve boli už tiež český chargé d'affaires Petr Kroužek, ktorý je v neprítomnosti Vladimíra Remka poverený vedením diplomatickej misie v Moskve. Moskva Kroužkovi povedala, že traja českí diplomati sú považovaní za nežiaduce osoby, čas na opustenie Ruska im dala do 5. apríla. České ministerstvo zahraničia následne oznámilo, že tento ruský krok predpokladalo a že ho berie na vedomie. Litva , ktorá rovnako ako Česko vyhostila troch ruských diplomatov a ktorá teraz musí troch svojich diplomatov z Ruska stiahnuť, označila postup Moskvy za nevyvážený. „Litva má v Rusku menej diplomatov než Rusko v Litve,“ uviedlo ministerstvo zahraničia Litvy. Ruské ministerstvo v piatok podľa Reuters Británii povedalo, že musí do mesiace znížiť počet svojich diplomatov v Moskve na veľkosť ruského diplomatického zboru v Británii. O pošte britských diplomatov, ktorých sa redukcia týka, sa Reuters nezmieňuje. Moskva tiež dodala, že k vyhosteniu diplomatov západných krajín z Ruska viedli britské provokačné akcie. Britské ministerstvo zahraničia označilo recipročné odpovede Ruska za poľutovaniahodné. „Ale vo svetle predchádzajúceho ruské chovania sme to očakávali,“ citovala Reuters britské vyhlásenie. Londýn v ňom zopakoval, že na základe všetkých dostupných dôkazov neexistuje iný záver, než že vinu za otravu Skripaľa a jeho dcéry nesie Rusko. Nemecký veľvyslanec Rüdiger vo Fritsch po odchode z ruského ministerstva zahraničia vyhlásil, že Rusko musí odpovedať na otázky týkajúce sa obvinení z otravy Skripaľa. Povedal tiež, že Nemecko, ktoré musí z Ruska stiahnuť štyroch diplomatov, je otvorené dialógu a že Berlín chce mať s Moskvou dobré vzťahy. Moskva už tiež oficiálne oznámila vyhostenie štyroch diplomatov z Francúzska, štyroch z Poľska, dvoch z Talianska a Holandska, jedného z Fínska a Švédska a tiež z Lotyšska a Estónska.


Pri protestoch vo Venezuele zomreli počas dvoch dní najmenej štyria ľudia

CARACAS. Najmenej štyria ľudia zahynuli vo Venezuele počas dvoch dní protestov po tom, čo opozičný vodca Juan Guaidó vyzval na vojenský prevrat, oznámila vo štvrtok ľudskoprávna organizácia Venezuelské pozorovateľské centrum pre sociálne konflikty (OVCS). Podľa neho sú obeťami utorňajších a stredajších nepokojov dvaja ľudia, ktorých zastrelili v meste La Victoria, a ďalší dvaja, ktorých zastrelili v metropole Caracas. Najmenej 230 ľudí utrpelo zranenia a 205 zadržali bezpečnostné sily počas zrážok, dodalo OVCS. Agentúra AP poznamenala, že Guaidóva utorňajšia výzva, aby ozbrojené sily povstali proti prezidentovi Nicolásovi Madurovi, zostala bez odozvy. V uliciach Caracas aj inde síce vypukli zrážky medzi stúpencami Guaidóa a bezpečnostnými silami, tie však nepokoje potlačili. Vo štvrtok už boli ulice Caracasu pokojné. Prezident Spojených štátov Donald Trump apeloval vo štvrtok na rýchle ukončenie "brutálneho útlaku" venezuelského ľudu. Stalo sa tak po neúspešnom vojenskom prevrate zo strany síl opozičného vodcu Juana Guaidóa, ktorého Spojené štáty podporujú, poznamenala agentúra AFP. "Brutálny útlak venezuelského ľudu sa musí skončiť, a musí sa skončiť zakrátko," vyhlásil Trump z Bieleho domu. "Ľudia hladujú. Nemajú jedlo, nemajú vodu, a to bola kedysi jedna z najbohatších krajín na svete," povedal Trump. "Takže im prajeme veľa šťastia, budeme tam, aby sme pomohli, a sme tam, aby sme pomohli," dodal americký prezident.


Ethan Hawke si rolu v Siedmich statočných sám vypýtal

Mnohostranný herec s tridsaťročnou kariérou najnovšie zabŕdol do žánru, ktorý v jeho repertoári ešte chýbal.

Asi ani sám netušil, že si raz zahrá v takomto filmovom žánri. Neplánoval to, hoci ako rodák z Texasu by mal na postavu kovbojského pištoľníka najlepšie predpoklady. Táto túžba sa v ňom prebudila iba nedávno, keď bol v New Yorku podporiť kamaráta a kolegu Denzela Washingtona, ktorý práve s režisérom Antoinom Fuquaom prezentoval akčný triler Equalizer. „Povedali mi, že chystajú remake Siedmich statočných. Kto ďalší bude vo filme hrať, spýtal som sa, a oni vraj, zatiaľ nik. Takže ďalších šesť postáv je ešte voľných? Žartujete? Ja sa hlásim,“ rozprával Ethan Hawke časopisu The Globe and Mail o tom, ako jednoducho sa dá niekedy získať filmová rola. Navyše vo filme, ktorý mal najväčší rozpočet zo všetkých, v ktorých kedy hral.   Základná štruktúra príbehu sa nezmenila: píše sa rok 1879 a banícke mestečko Rose Creek krváca pre ziskuchtivosť bezohľadného priemyselníka. Na jeho podnikanie je toto miesto nevyhnutné, a keď sa obyvatelia odmietajú dobrovoľne vysťahovať, vidí ich ako prekážku stojacu v ceste Božej. Preto na scénu nastupuje sedmička mužov, medzi nimi aj Ethan Hawke, Denzel Washington, Chris Pratt či Vincent D'Onofrio, v snahe zúfalým obyvateľom pomôcť. Je to staromódna legenda, príbeh ľudí, ktorí sú stratení a hľadajú samých seba, až kým nezačnú nachádzať šťastie v tom, že slúžia niečomu vyššiemu ako vlastným rozmarom. Takmer ako vystrihnuté z Biblie. „Je svieže mať Denzela ako vedúcu postavu vo westerne, byť divákom, chcel by som film vidieť minimálne kvôli nemu,“ nadchýnal sa svojím hereckým kolegom Hawke.  Hoci je pravda, že väčšia či menšia mužská časť publika bude westerny milovať vždy, má film potenciál zaujať aj ženy? „Antoine je skvelý filmár a dokázal stvoriť film, ktorého príbeh má výpoveď aj v súčasnosti, aj pre ženy. A to že v ňom bude aj Denzel? To je filmová udalosť,“ tvrdí Hawke.  A tak je to už druhýkrát, čo sa tieto tri hollywoodske osobnosti spojili v jednom projekte: pracovali spolu už vo filme Training Day (2001), navyše Hawka s režisérom spája ešte aj ďalší film z roku 2009 Najlepší z Brooklynu. Spoluprácu s ním herec odôvodnil tým, že si rozumejú aj po ľudskej stránke a zdá sa mu, že čím viac času trávi v jeho spoločnosti, tým je jeho život lepší.  „Je tu len hŕstka ľudí, takých ako Antoine, ktorí tvoria umenie vnútri zabehanej hollywoodskej infraštruktúry. Je to naozaj ťažké, pretože trh je orientovaný úplne opačne,“ chválil prácu režiséra na premiére filmu na festivale v Toronte. No pritom nezabudol na to, že kým jednou nohou je aj on zasadený v nezávislej filmárčine, tou druhou, rovnako ako mnohí, balansuje na končiaroch mainstreamu. „Moja prvá láska bude vždy nezávislý film, ktorý nie je tvorený preto, aby zarobil. Ale viete, ľudia občas potrebujú ísť do kina aj v sobotu popoludní.“ Nepovažuje sa za komika a nechce byť ani akčnou hviezdou, jeho métou bolo vždy byť dramatickým hercom, aj keď dnes sa mu táto úloha zdá čoraz ťažšia. „Som nesmierne hrdý na festivalový film Born to be Blue, škoda len, že je pre diváka také ťažké vidieť ho,“ spomínal na životopisnú drámu, v ktorej stvárnil džezového trubkára Cheta Bakera – sľubného umelca, ktorému spravil škrt cez rozpočet heroín.   Už keď bol Hawke mladý, všetci naokolo chceli, aby bol filmovou hviezdou. On ich však vždy odbil - ech, uvidíme, neurčito odpovedal každému, hoci s herectvom začínal už ako trinásťročný. Dnes má za sebou tridsaťročnú kariéru a štyri nominácie na Oscara. „Nebežal som nijaké preteky, všetko chcelo čas,“ hovorí. Práve neodvratné plynutie času zohrávalo kľúčovú úlohu v niekoľkých jeho filmoch, naposledy v oscarovej dráme Chlapčenstvo (2014). Počas dvanástich časozberných rokov nakrúcania starol pred kamerami rovnako, ako z chlapca na muža dospieval jeho filmový syn Ellar Coltrane. Podobným spôsobom režisér Richard Linklater vytvoril aj kultovú trilógiu romantických filmov, v ktorej bol Hawke hlavnou postavou. Ako dvadsaťročný Američan Jesse stretol v prvom z nich, Pred úsvitom (1995), Parížanku Céline, s ktorou zažil jeden krásny deň vo Viedni. Ako tridsiatnici sa stretli znovu vo filme Pred súmrakom (2004), po ďalších deviatich rokoch, zrelší a viac pri zemi, v pokračovaní Pred polnocou (2013).  Tomu poslednému sa s hereckou partnerkou Julie Delpyovou venoval päť rokov s jediným cieľom – aby všetko okolo ich vzťahu vyzeralo tak autenticky, akoby to ani nehrali. „Ak sa nejaký záber musel opakovať, s Julie sme sa podpichovali: To preto, že bolo vidno, ako si hral! Takže ak raz dostaneme hereckú cenu, budete vedieť, že sa nám zámer pôsobiť prirodzene nevydaril,“ hovoril pred troma rokmi pre denník SME.   Snímka Sedem statočných, ktorá práve vstupuje do našich kín, však nie je jediný western, v ktorom budete môcť Hawka vidieť. Na ďalší prehovoril producenta Jasona Bluma, ktorý ho pôvodne tlačil do nakrúcania hororu. Ani režisér Ti West nemal chuť na ďalší strašidelný film, a tak Blum obom navrhol, že pre nich napíše western. Hawke ani nevedel ako a vystupovanie v newyorskej divadelnej hre Macbeth zrazu vystriedala rola záhadného tuláka v špagetovom westerne In a Valley of Violence, ktorý má v USA premiéru už v októbri. „Strávil som dve letá za sebou v Santa Fe nakrúcaním westernov. Bola to zábava a dúfam, že neboli posledné,“ nádeja sa. Dnes mu chýba aj kólia Abbie, ktorá mu bola ako tulákovi Paulovi počas nakrúcania verne po boku a stihol si s ňou vytvoriť silné puto. Podobne ako s miešancom vlka, s ktorým na Aljaške nakrúcal film Biely tesák (1991). Dodnes naňho spomína ako na jedného z najmilších hereckých kolegov.  4 - krát bol nominovaný na Oscara – dvakrát za adaptovaný scenár k filmom Pred súmrakom (2005) a Pred polnocou (2014), dvakrát za najlepšieho vedľajšieho herca vo filmoch Training day (2002) a Chlapčenstvo (2015). 3 jeho dcéry – Maya, Clementine a Indiana, sa narodili v rovnaký mesiac – v júli. Okrem nich má ešte syna Levona. Mayu a Levona má s bývalou manželkou, herečkou Umou Thurmanovou, ďalšie dve s ich bývalou opatrovateľkou Ryan Shawhughesovou. 2 domácich maznáčikov má – mačku Ninu, ktorej dal meno podľa speváčky Niny Simonovej, a psa Rascala podľa rovnomennej knihy amerického spisovateľa Sterlinga Northa.   Tento text ste mohli čítať vďaka tomu, že platíte za obsah. Vážime si to.


Havaj napadne na súde Trumpov nový cestovný zákaz

Trumpov nový výnos označil generálny prokurátor Douglas Chin za zákaz pre moslimov číslo 2.0.

WASHINGTON. Americký štát Havaj napadne na súde prepracovaný cestovný zákaz prezidenta Donalda Trumpa, ako vyplýva zo súdnych dokumentov odovzdaných právnikmi v utorok večer. Trumpovo výkonné nariadenie je už druhým pokusom o zastavenie migrácie z určitých, prevažne moslimských krajín, pretože prvý výnos z 27. januára zablokovali súdy po žalobách. Generálny prokurátor štátu Havaj Douglas Chin označil prepracovaný výnos slovami: "Nie je to nič iné než zákaz moslimov číslo 2.0." "Pod zámienkou národnej bezpečnosti sú stále terčom (dekrétu) prisťahovalci a utečenci," povedal Chin už skôr tento týždeň. Trump vydal prepracované nariadenie v pondelok 6. marca. Na 120 dní ním zastavil prijímanie utečencov a na 90 dní zakázal vydávať nové víza občanom zo šiestich krajín, konkrétne zo Sýrie, Iránu, Líbye, Somálska, Sudánu a Jemenu. Irak z novej verzie cestovného zákazu vypadol. Nové nariadenie má vstúpiť do platnosti 16. marca. Štát Havaj bol jedným z mnohých žalujúcich v celej reťazi súdnych žalôb podaných proti pôvodnému zákazu, ktorý spôsobil chaotické situácie na letiskách a vyvolal aj protesty rozhnevaných ľudí.


Ministerstvo obrany nutne potrebuje ľudí s vlasteneckým cítením, hovorí Gajdoš

Peter Gajdoš sa zúčastnil slávnostného ocenenia víťazov literárnej súťaže pre študentov.

BRATISLAVA. Rezort obrany by potreboval takých ľudí, ako sú tohtoroční víťazi 12. ročníka literárnej súťaže pre študentov stredných a vysokých škôl. "Napríklad aj v rámci nášho projektu dobrovoľnej vojenskej prípravy, ktorá nemôže byť iba o peniazoch, ale predovšetkým o pocite zodpovednosti mladých ľudí za obranu a ochranu našej krajiny," povedal minister obrany Peter Gajdoš pri slávnostnom ocenení víťazov. V stredoškolskej kategórii bodovala Tereza Mikáčová, Peter Kromka zase zvíťazil vo vysokoškolskej kategórii. O najlepších prácach súťaže na tému Národná hrdosť a vlastenectvo v dobe "lajkov" rozhodla verejnosť hlasovaním na facebookovom profile ministerstva obrany (MO), ktoré súťaž vyhlásilo. Gajdoš ocenil, že zo strany študentov bol o súťaž veľký záujem. "Národná hrdosť a vlastenectvo nie sú prázdne slová. Ako bývalý vojak si presne pamätám slová vojenskej prísahy, že sme si vedomí svojej vlasteneckej povinnosti v prípade potreby položiť aj svoj život," povedal šéf rezortu obrany. Mikáčová z Gymnázia Ľ. Štúra v Trenčíne vo svojej úvahe upozornila na to, že ľudia na sociálnych sieťach často namiesto vlastenectva skĺzavajú k prezentácii extrémistických postojov, popierajú historické fakty ako napríklad holokaust a šíria nenávistné postoje. Pre ňu osobne však pojem vlastenectvo vyvoláva predovšetkým odhodlanie niečo dokázať. "Baví ma písanie ako také, no doteraz som sa do podobných súťaží ešte nezapojila. Téma ma zaujala, pretože k nej mám jasný postoj, a zaujímalo ma, ako sa k mojej úvahe postaví hodnotiaca komisia," povedala ocenená víťazka. Na problém mladých ľudí s identifikáciou poukázal vo svojej práci Peter Kromka z Lekárskej fakulty Univerzity Komenského v Bratislave, ktorý po roku obhájil prvenstvo. Radí im, aby sa nestali "nezaradenými túlavými panákmi, ktorí striedajú košiare". "O téme národnej hrdosti sa mi písalo lepšie v porovnaní s tým, o čom som písal minulý rok. Dotýka sa ma osobne, preto som mohol čerpať z osobných skúseností," priznal Kromka. Študenti stredných a vysokých škôl sa mohli literárnej súťaže zúčastniť, ak do 17. novembra zaslali na email rezortu obrany prácu v slovenčine v rozsahu 500 až 600 slov. Podľa MO SR do súťaže viac píšu dievčatá. V tomto roku napísalo svoje úvahy, príbehy, eseje, básne 104 študentiek a 46 študentov. Odborná komisia vyberala zo 150 prác, ktoré splnili stanovené podmienky, desať najlepších. Po päť v každej kategórii postúpilo do hlasovania na sociálnej sieti, do ktorého sa zapojilo celkovo 7569 ľudí.


Ministerka Lubyová však tvrdí, že nejde o kritický nedostatok.

BRATISLAVA. Pri počte učiteľov, ktorých je okolo 90-tisíc, hľadajú školy viac ako 200 nových pedagógov. Nedostatok učiteľov je najmä fenomén Bratislavy, uviedla to v rozhovore pre TASR ministerka školstva, vedy, výskumu a športu Martina Lubyová (nominantka SNS). "Podľa našich informácií najviac chýbajú učitelia cudzích jazykov a informatiky. Súvisí to s tým, že v kraji majú ľudia možnosť zamestnať sa inde mimo školstva," poznamenala Lubyová. Podľa nej však nejde o kritický nedostatok. Ako ďalej uviedla, z pedagogických fakúlt ročne vychádza množstvo absolventov, ktorí neuvažujú o práci v školskom systéme. "To sa snažíme nejakým spôsobom odstrániť tým, že pracujeme na zatraktívnení učiteľského povolania. Pracujeme na tom, aby sa pomimo všetkých zvyšovaní platov ešte jednorazovo zvýšili aj nástupné platy pre mladých učiteľov. Je to 'rozjednané' v rámci tripartity, výhľadovo rátame, že by to mohlo byť od budúceho roka," priblížila ministerka školstva. Lubyová uviedla, že v pracovnej triede jeden, teda keď príde mladý učiteľ na základnú alebo strednú školu, má v súčasnosti v platovej triede šesť nástupný plat 759 eur. "To sa mu musí zo zákona zvýšiť o šesť percent, teda má 804 eur. Keď absolvuje do dvoch rokov adaptačné vzdelanie, presúva sa na hranicu 845 eur a s tým zvýšením ďalším od 1. januára 2020 ide už o sumu 930 eur. To považujeme za celkom atraktívny plat," povedala Lubyová. V prípade pracovnej triedy dva, teda do ktorej patria špeciálni pedagógovia či psychológia, ide o ešte vyššie platy. Pri nástupnom plate v šiestej triede sa pohybujú vo výške 810 eur, pričom sa pedagógovi hneď plat zvýši o šesť percent na 860 eur. "Po absolvovaní adaptačného vzdelania do dvoch rokov už platovo poskočí na 946 eur a to sa mu následne zvýši o desať percent, takže na 1041 eur," povedala Lubyová. Tento rok zverejnili školy 3000 pracovných ponúk. Počet ponúk slovenských škôl na portáli Edujobs.sk stúpol medziročne o zhruba 16 percent. "Riaditelia majú však problémy. Tak, ako na Slovensku rastie potreba nových ľudí, zároveň klesá záujem o pedagogické pozície," informovala Nikola Richterová zo spoločnosti Profesia. Najväčší záujem je o učiteľov druhého stupňa základnej školy. Školy hľadajú tiež často nových ľudí na pozície stredoškolských angličtinárov či učiteľov prvého stupňa základných škôl. Medzi päť najčastejšie inzerovaných pozícií sa dostali ešte učiteľky materských škôl či vychovávateľky. Problémom na základných školách v bratislavskej mestskej časti Ružinov je nedostatok učiteľov prvých stupňov, ale aj málo fyzikárov a učiteľov technických predmetov. Uviedla to pre TASR hovorkyňa mestskej časti Ružinov Jana Pôbišová. S absenciou informatikov a fyzikárov v celom Bratislavskom kraji súhlasí aj riaditeľka Gymnázia na Ulici 1. mája v Malackách Elena Krajčírová.


Mŕtvych po pretrhnutí brazílskej priehrady je už 110

Hasiči uviedli, že neplánujú zastaviť pátranie po ďalších 238 nezvestných osobách.

RIO DE JANEIRO. Počet mŕtvych po pretrhnutí priehrady v brazílskom štáte Minas Gerais stúpol z 99 na 110. Informoval o tom vo štvrtok hovorca úradu civilnej ochrany Flavio Godinho. Podľa jeho údajov je 238 osôb stále nezvestných. Tamojší hasiči uviedli, že neplánujú zastaviť pátranie po obetiach nešťastia, i keď od soboty nenašli nikoho živého. Priehrada, ktorá zadržiavala odpad z bane na železnú rudu, sa pretrhla minulý týždeň v piatok a zaplavila obce v okolí mesta Brumadinho na juhovýchode krajiny. Brazílske úrady vydali v utorok v súvislosti s pretrhnutím priehrady päť zatykačov.


Každé desiate dojča nebolo v roku 2016 zaočkované

Väčšina nezaočkovaných detí  žije v konfliktných zónach sveta.

ŽENEVA. Takmer desať percent zo všetkých dojčiat na svete, a síce približne 12,9 milióna, nebolo v roku 2016 vôbec zaočkovaných. S odvolaním sa na pondelkové vyhlásenie Organizácie Spojených národov o tom informovala agentúra DPA. Uvedený počet detí nedostalo napríklad kombinovanú vakcínu proti potenciálne smrteľnému záškrtu, tetanu a čiernemu kašľu, upozornila v pondelok Svetová zdravotnícka organizácia (WHO) spoločne s Detským fondom OSN (UNICEF). "Týmto deťom pravdepodobne nebola poskytnutá ani ďalšia základná zdravotná starostlivosť," uviedol Jean-Marie Okwo-Bele, jeden z popredných odborníkov WHO na imunizáciu. Viac ako sedem miliónov detí, ktoré takéto rutinné očkovania neabsolvovali, žije v konfliktných zónach sveta v krajinách ako Afganistan, Nigéria či Pakistan.


Mayová chce rokovať súčasne o brexite aj obchode, Únia o britskom účte za odchod

Lídri členských krajín Únie chcú najskôr rokovať o sporných bodoch.

LONDÝN. Rokovania o budúcom obchodnom vzťahu Británie s Európskou úniou sa musia uskutočniť v rovnakom čase ako rokovania o brexite, povedala v nedeľu v televíznom rozhovore britská premiérka Theresa Mayová. Toto vyjadrenie ju stavia do rozporu s rokovacím postojom Európskej únie. Lídri zvyšných 27 členských krajín EÚ sa v sobotu dohodli, že najskôr treba dosiahnuť pokrok v zásadných sporných bodoch, ako sú práva občanov a finančné vyrovnanie, kým začnú obe strany rokovať o obchode. Mayová v programe televízie BBC nazvanom Andrew Marr Show priznala, že "lídri EÚ chcú začať rokovať o peniazoch" - o tzv. účte za rozchod, ktorý Brusel vystaví Británii. Nie je jasné, koľko bude musieť Británia zaplatiť, aby uhradila svoje záväzky voči EÚ, podľa niektorých odhadov to robí až 50 miliárd libier (64,7 miliardy dolárov). Mayová však dodala, že "na konci rokovaní musíme mať jasno nielen o podmienkach brexitu..., ale tiež o tom, aký bude náš budúci vzťah." Podľa slov predsedníčky britskej Konzervatívnej strany sa obe strany "absolútne zhodujú" v tom, že niektorým veciam sa treba venovať prednostne, napríklad postaveniu občanov EÚ žijúcich v Británii a britských občanov žijúcich v EÚ. Dnešné interview bolo prvým veľkým televíznym vystúpením Mayovej odkedy pred necelými dvoma týždňami vyhlásila predčasné voľby. Rokovania o brexite sa fakticky začnú až po voľbách, ktoré budú 8. júna, dodala tlačová agentúra DPA.


Kryptomena Facebooku môže podkopať kompetencie ECB, myslí si jej člen

Európa by mala ignorovať klamné sľuby amerického koncernu, tvrdí Mersch.

FRANKFURT NAD MOHANOM. Digitálna mena Facebooku libra môže podkopať kompetencie Európskej centrálnej banky (ECB), varoval člen Výkonnej rady ECB Yves Mersch. Facebookom ohlasovaná kryptomena libra môže podkopať schopnosť ECB nastavovať menovú politiku a Európa by podľa Merscha mala ignorovať "klamné sľuby" amerického koncernu. Podľa návrhu Facebooku by mala byť jeho digitálna mena krytá štyrmi oficiálnymi menami a prístup k nej by mali mať miliardy užívateľov Facebooku. Koncern chce libru spustiť na budúci rok. "Libra by v závislosti od úrovne jej akceptovania a od podielu eura v jej rezervnom koši mohla obmedziť kontrolu ECB nad eurom, oslabiť mechanizmus transmisie menovej politiky tým, že by ovplyvnila likvidnú pozíciu bánk v eurozóne, a podkopať medzinárodnú úlohu spoločnej meny," uviedol Mersch. Libra by mala byť podobne ako tradičné meny centralizovaná, avšak bez veriteľa poslednej inštancie. Navyše, ako upozornil Mersch, jej akcionári nemajú dôveru verejnosti. "Mala by byť emitovaná v prvom polroku 2020 tými istými ľuďmi, ktorí museli pred zákonodarcami v USA a Európskej únii vysvetľovať, ako prišlo k ohrozeniu našich demokracií spôsobenému tým, ako zaobchádzali s osobnými údajmi na svojej sociálnej sieti."


Arriva zavedie prvý priamy vlak z Prahy do Nitry

PRAHA. Česká dopravná spoločnosť Arriva plánuje s decembrovým príchodom nového cestovného poriadku výrazne posilniť svoju prítomnosť na českých a slovenských koľajniciach. Novinkou je najmä zavedenie spoja z Prahy do Nitry. Bude to prvá priama vlaková linka medzi obidvomi mestami. Informoval o tom server E15.cz. V súčasnosti Arriva smerom na Slovensko prevádzkuje iba víkendové spoje medzi Prahou a Trenčínom. "Chceme lepšie obslúžiť región stredného Považia, ktorý nemá priame vlakové spojenie s Českom," povedal šéf Arrivy Daniel Adamka. Ako dodal, k rozhodnutiu predĺžiť linku do Nitry viedla okrem iného veľká obsadenosť trenčianskych vlakov. Už od decembra sa počet vlakov zdvojnásobí, od apríla potom firma zavedie každodennú prevádzku. Vlak do Nitry sa spočiatku bude vysielať iba v piatok popoludní, späť sa bude vracať v sobotu. Doplní ho nedeľný vlak do Trenčína, ktorý pôjde v ten istý de�? späť. Od apríla budúceho roka bude jazdiť popolud�?ajší spoj do Nitry každý de�?, ranný spoj s konečnou v Trenčíne bude vyrážať okrem nedele aj v piatok a sobotu. Počas letnej sezóny od júna do októbra sa z neho rovnako stane každodenný spoj.


SVET JANY MACHATOVEJ
O kebabe, slobode prejavu a politike

Autorka je publicistka, žije v Tel Avive Predstavme si túto (vymyslenú) škandalóznu scénu. Žid stojí na najposvätnejšom mieste islamu v moslimskej krajine a vyzýva svojich súvercov, aby zabíjali moslimov, pretože sú to „opice a prasce“. Máme tu dva problémy. Ťažko si predstaviť väčšie množstvo židov – alebo ľudí akejkoľvek inej viery, ktorí by sa odvážili v tom momente okolo neho stáť a počúvať. A druhý, väčší problém: Čo by sa nášmu rečníkovi asi stalo? Ako odpoveď len pripomeniem, že v nedeľu u susedov v Jordánsku zastrelili spisovateľa, ktorý na sociálnej sieti odporúčal karikatúru údajne urážajúcu islam. V podstate nič nové. Takže náš nerozumný rečník by asi sám neodkráčal a pravdepodobne by nakoniec ešte prosil o guľku. Takéto niečo sa však stalo – len obrátene. Moslim v mešite al-Aksa, ktorá stojí na Chrámovej hore, najposvätnejšom mieste judaizmu, vyzýva svojich súvercov, aby zabíjali židov, ktorí sú aj tak „len opice a prasce a najdiabolskejšie stvorenia na zemi“ – a okoloidúci ho so záujmom počúvajú. Radikálny duchovný šejk Omar Abu Sara dostal v Izraeli za svoje nenávistné reči (zhodou okolností takisto v nedeľu) osem mesiacov väzenia. Abu Sara sa oháňal slobodou prejavu a na svoju obranu povedal, že veď on nie je rasista, iba recitoval verše z Koránu. Netreba asi dodať, že na izraelského sudcu tento argument nezabral. Koniec príbehu číslo jeden. Na príbeh číslo dva sa treba presunúť do Kábulu, kde žije Zebulon Simentov – posledný žid v Afganistane. Členovia početnej komunity, ktorá tu kedysi žila, buď vymreli, alebo emigrovali do Izraela. Zebulon zatiaľ odmieta obe možnosti a v pokoji žije obklopený moslimami. A nie v tajnosti. Býva v polorozpadnutej synagóge s hrdzavým znakom Dávidovej hviezdy, praktizuje všetky židovské sviatky a susedom predáva kebab. Všetci ho poznajú a nikomu jeho náboženstvo neprekáža. Zabulon prežil aj vládu Talibanu a jediný, kto mu robil problémy, bol druhý posledný žid v Afganistane, s ktorým Zabulon roky viedol trpký osobný spor, až kým mu smrť jeho súpera pred desiatimi rokmi nedožičila vytúžený pokoj. Ako je možné, že sa ho davy moslimov nepokúšajú dennodenne zmasakrovať? A odpoveďou na oba príbehy je len jedno slovo: politika. Sú to politické záujmy, ktoré vedú vojny, vytvárajú nenávisť medzi náboženstvami a chaos v medziľudských vzťahoch. Len škoda, že obyčajní ľudia, ktorí dosah politiky pociťujú priamo na svojej koži, proti tomu veľa nezmôžu. Tento text ste mohli čítať vďaka tomu, že platíte za obsah. Vážime si to.


Diváci v Olomouci videl štvorgólovú prestrelku, body sa delili
 Slovensko
 Anglicko
 Španielsko
 Nemecko
 Taliansko
 Francúzsko
Česko

PRAHA.Sigma Olomouc v základnej jedenástke so slovenským legionárom Lukášom Greššákom remizovala v úvodnom sobotňajšom zápase 15. kola českej futbalovej ligy s Mladou Boleslavou 2:2. Úradujúci majster a líder tabuľky Slavia Praha si presvedčivo poradil s ostravským Baníkom 4:0. Dva góly zaznamenal Tomáš Souček, ktorý v 63. min "odmietol" šancu na hetrik, keď nepremenil pokutový kop. Česká futbalová liga 2019/2020 - 15. kolo - výsledky - sobota  Góly: 14. Plšek, 62. Beneš - 64. Fulnek, 64. Budinský. 2046 divákov. /L. Greššák (Olomouc) hral celý zápas/ Góly: 43., 52. Souček, 68. Tecl, 77. Ševčík. 18.297 divákov  /V. Budinský chytal celý zápas, M. Lalkovič (obaja Ostrava) bol na lavičke náhradníkov/


Sankcie voči Rusku ostanú v platnosti, odkázali Spojené štáty Maďarsku

Spojené štáty chápu, že straty Maďarska spôsobené sankciami sú bolestivé, hrozba, ktorá zo strany Ruska existuje, je dôležitejšia.

BUDAPEŠŤ. Spojené štáty chápu, že straty maďarských podnikov spôsobené sankciami voči Rusku sú bolestivé, avšak hrozba, ktorá zo strany Ruska existuje, je dôležitejšia. Odkázal to Maďarsku vo štvrtok koordinátor ministerstva zahraničných vecí USA pre sankčnú politiku Daniel Fried, podľa ktorého sankcie zostávajú naďalej v platnosti. Predstaviteľ rezortu americkej diplomacie, ktorý o sankciách rokoval minulé leto v Budapešti aj s predstaviteľmi maďarskej vlády, v telefonickom rozhovore pre maďarský spravodajský server hvg.hu uviedol, že odhady maďarskej vlády o výške škôd Maďarska sú značne prehnané. Šéf maďarskej diplomacie nedávno vyhlásil, že priame škody maďarského hospodárstva spôsobené sankciami voči Rusku dosahujú 6,5 miliardy dolárov (6,14 miliardy eur). Fried povedal, že podľa výpočtov USA tieto straty Maďarska môžu byť nanajvýš vo výške jednej miliardy dolárov (946 miliónov eur). "Poliaci, Fíni a pobaltské štáty tým, že nemohli exportovať do Ruska, stratili podstatne viac peňazí. Sankčnú politiku aj napriek tomu oduševnene podporujú," zdôraznil americký predstaviteľ.